Banjir: Tiga daerah di Pahang pulih sepenuhnya

KUALA LUMPUR, 25 Disember- Banjir di daerah Lipis, Jerantut dan Raub telah pulih sepenuhnya.  Malah kesemua tujuh Pusat Pemindahan Sementara (PPS) yang masih di buka di ketiga-tiga daerah itu semalam, secara rasminya ditutup tengahari tadi. Menerusi Info Bencana Jabatan Kebajikan Masyarakat (JKM), jumlah penduduk terjejas yang masih ditempatkan di PPS dalam negeri Pahang juga menunjukkan penurunan.  Setakat pukul 10 malam tadi, seramai 20,042 penduduk terjejas daripada 6 ribu 079 keluarga masih ditempatkan di PPS.  Sebanyak 137 PPS kini masih dibuka di seluruh negeri itu.Sementara itu, di KELANTAN, jumlah penduduk terjejas banjir yang berada di lima PPS ketika ini tidak banyak berubah. Laman info bencana JKM melaporkan, seramai 685 penduduk melibatkan 222 keluarga kini berlindung di PPS berkenaan.PPS SK Tok Deh masih kekal dengan 370 penduduk diikuti SK Gual Periok (153), SK Kubang Kual (71), PPS Putat Tujoh (57) dan Masjid Mukim Padang Licin (34) orang. Kesemua penduduk dijangka pulang ke rumah masing-masing sehari dua lagi berikutan cuaca cerah sejak beberapa hari lepas.


Sijil nikah musnah akibat banjir, JAWI ganti secara percuma

KUALA LUMPUR, 25 Disember- Mereka yang terjejas banjir di Wilayah Persekutuan yang kehilangan dokumen pernikahan, boleh memohon gantian dokumen baharu melalui Jabatan Agama Islam Wilayah Persekutuan (JAWI) secara percuma.  Menteri di Jabatan Perdana Menteri (Hal Ehwal Agama), Idris Ahmad berkata, inisiatif itu adalah usaha untuk membantu meringankan beban mangsa banjir.Dalam satu kenyataan, beliau berkata, permohonan tidak perlu dibuat secara tergesa-gesa dan boleh berurusan terus dengan Jabatan Kemajuan Islam Malaysia (JAKIM) dan JAWI.Katanya, selain sijil nikah, dokumen termasuk Sijil Kursus Praperkahwinan dianjurkan JAWI yang musnah boleh dimohon semula secara percuma. Malah, graduan Darul Quran JAKIM juga boleh memohon semula sijil atau diploma pengajian yang rosak.


6 negeri terbabit banjir, 126 lokasi bencana direkodkan

KUALA LUMPUR, 25 Disember- Jabatan Kerja Raya (JKR) menerusi laman sesawang e-Bencana Alam JKR melaporkan sebanyak enam negeri terbabit banjir.Negeri terbabit ialah Selangor (lima daerah), Terengganu (satu daerah), Kelantan (dua daerah), Pahang (lapan daerah), ,Kedah (dua daerah), dan Negeri Sembilan (dua daerah).Data yang disediakan Bilik Gerakan Bencana JKR (BIGBen) untuk setakat 6 petang hari ini juga merekodkan 126 lokasi bencana.Ia membabitkan banjir kilat (satu lokasi), banjir (72 lokasi), cerun runtuh (38 lokasi), jalan runtuh (12 lokasi), jalan mendap (satu lokasi) dan jambatan rosak/runtuh (dua lokasi).Data mendapati sebanyak 40 Jalan Persekutuan manakala 83 Jalan Negeri turut terjejas akibat banjir.


Misi bantuan KKMM digerakkan ke lokasi terjejas teruk di sekitar Pahang hari ini

PAHANG, 25 Disember- Misi bantuan Kementerian Komunikasi dan Multimedia Malaysia (KKMM),digerakkan ke lokasi terjejas teruk akibat banjir di sekitar negeri Pahang hari ini.  Menteri Komunikasi dan Multimedia, Tan Sri Annuar Musa juga turut meninjau pasca pembersihan dilakukan penduduk dan melawat Pusat Pemindahan Sementara (PPS). Menurut Penaung Rumah Prihatin itu juga, selain agensi kerajaan kerjasama pelbagai pihak terutamanya sukarelawan dan pertubuhan bukan kerajaan, NGO akan mempercepatkan lagi proses pembersihan dan membaik pulih infrastruktur selepas banjir.  Seawal sampai ke lokasi pertama sumbangan bantuan diserahkan sendiri oleh Menteri di Kg Janda Baik yang melibatkan 142 buah rumah yang terjejas.  Lokasi kedua ke Benus, Bentong sumbangan diberikan kepada ketua kampung bukit piatu sebanyak 250 buah kotak kasih agar dapat disalurkan kepada 32 buah rumah yang terkesan akibat banjir.  Misi bantuan program prihatin itu seterusnya ke lokasi Dewan Bukit Dinding, Karak dan seterusnya ke Taman Mentakab Indah, Temerloh.Seribu unit Kotak Kasih KKMM diagihkan berupa barang keperluan asas dan pembersihan diri.


Terjejas akibat banjir, proses baik pulih SMK Taman Sri Muda akan disegerakan

SHAH ALAM, 25 Disember- Menteri Kanan Pendidikan, Datuk Dr Radzi Jidin meminta supaya kerja baik pulih di Sekolah Menengah Kebangsaan (SMK) Taman Sri Muda serta lapan lagi buah sekolah di kawasan sekitar yang terjejas akibat banjir segera dilakukan.Beliau memaklumkan, berdasarkan tinjauannya ke sekolah tersebut mendapati, selain bilik darjah, bengkel, makmal sains dan makmal komputer antara bilik khas lain yang rosak teruk akibat banjir besar minggu lepas. Datuk Dr Radzi menerusi hantaran di Facebook rasminya berkata, seramai 34 orang guru sekolah tersebut juga turut terkesan akibat banjir.Turut serta dalam tinjauan tersebut Timbalan Ketua Setiausaha Perancangan dan Pembangunan Kementerian Pendidikan (KPM) Noor Azman Abdul Rahman. Beliau berkata, KPM komited memastikan semua sekolah yang terlibat dalam kejadian banjir besar baru-baru ini diberi perhatian segera untuk memastikan persekitaran pembelajaran yang lebih selamat dan selesa kepada anak-anak generasi pewaris negara.


Jarak masa baharu suntikan dos penggalak COVID-19 diumum minggu depan

PUTRAJAYA, 25 Disember- Jarak masa baharu bagi suntikan dos penggalak COVID-19 akan diumum minggu depan.Menteri Kesihatan Khairy Jamaluddin berkata, ia melibatkan pemendekan sela masa antara dos kedua vaksin COVID-19 dan dos penggalak.Langkah tersebut jelasnya berikutan penularan varian Omicron dalam negara ini. Semasa bercakap pada sidang media di Putrajaya, mengenai perkembangan COVID-19, Khairy memaklumkan pengumuman itu juga akan melayakkan sebahagian besar rakyat Malaysia yang telah lengkap menerima dua dos vaksin COVID-19 untuk dapatkan dos penggalak.Sehingga kini, Kementerian Kesihatan (KKM) melaporkan 62 kes varian Omicron dikesan di negara ini melibatkan 61 kes jangkitan import dan satu kes pula disyaki jangkitan tempatan.Menyentuh mengenai perkembangan banjir, Khairy memaklumkan, 405 kes positif Covid-19 direkodkan dalam kalangan penduduk terjejas banjir, setakat semalam.Daripada kes tersebut, hanya satu kes merupakan kategori tiga, manakala yang lain kategori satu dan dua.


Pasca banjir: 500 lagi anggota tentera diaturgerak dalam Op Murni bagi kerja pembersihan banjir di Taman Sri Muda dan Kg Bukit Lanchong

SHAH ALAM, 25 Disember- Lima ratus lagi anggota tentera diaturgerak dalam Operasi Murni (OP MURNI) bagi kerja-kerja pembersihan pasca banjir di Taman Sri Muda dan Kg Bukit Lanchong.Panglima Angkatan Tentera, Jeneral Tan Sri Affendi Buang berkata ia sebagai tambahan kepada 109 keanggotaan sedia ada, menjadikan keseluruhannya 609 anggota.Jelasnya, tumpuan adalah kepada fasiliti awam seperti rumah Ibadat dan sekolah-sekolah yang terjejas teruk.Dalam sidang media di Taman Sri Muda, Selangor, beliau menegaskan ATM sentiasa komited melaksanakan tugas sekunder, seiring peranan utamanya dalam memelihara kedaulatan negara.


Penangguhan bayaran balik pinjaman PTPTN selama tiga bulan

PUTRAJAYA, 25 Disember - Kerajaan bersetuju untuk memberikan penangguhan bayaran balik pinjaman Perbadanan Tabung Pendidikan Tinggi Nasional (PTPTN) selama tiga bulan kepadapeminjam PTPTN yang tejejas akibat bencana banjir.

Menteri Pengajian Tinggi, Datuk Noraini Ahmad berkata, peminjam yang terkesan boleh kemukakan permohonan kepada PTPTN bermula 28 Disember hingga 31 Mac 2022.

Menurut beliau dalam satu kenyataan hari ini, "butiran lanjut mengenai pelaksanaannya akan diumumkan oleh PTPTN."

Keputusan itu, kata Noraini "diambil selari dengan aspirasi kerajaan yang prihatin serta komited membantu Keluarga Malaysia dalam saat yang mencabar sekarang."

Beliau mengharapkan penangguhan bayaran balik pinjaman PTPTN ini dapat meringankan beban peminjam yang terkesan.


Individu yang pulang Umrah, diwajibkan pakai peranti digital bermula minggu depan

PUTRAJAYA, 25 Disember - Bermula minggu depan, semua pengembara yang pulang dari Arab Saudi akan diwajibkan memakai peranti digital.

Ia bagi memastikan mereka mematuhi prosedur operasi standard (SOP) kuarantin di rumah.

"Kebanyakan kes varian baharu Omicron dikesan membabitkan individu kembali dari Jeddah, terutama mereka yang baru pulang daripada menunaikan umrah."Daripada keseluruhan 49 kes Omicron dikesan, 30 kes membabitkan mereka yang pulang dari Arab Saudi selepas mengerjakan umrah. Majoriti yang dibenar menjalani kuarantin di rumah, didapati tidak mematuhi arahan. Kata Menteri Kesihatan, Khairy Jamaluddin dalam sidang media di Putrajaya.

Dalam sidang media sama, Khairy memaklumkan "mereka yang ingin keluar negara disaran mendapatkan dos penggalak terlebih dahulu terutama yang akan melakukan perjalanan ke Arab Saudi."

KKM juga akan mempertingkat langkah-langkah pencegahan seperti memperhebat program dos penggalak dan memendekkan tempoh penerimaan dos ketiga.


Arahan kuarantin masih terpakai kepada menteri pulang dari luar negara

PUTRAJAYA, 25 Disember - Semua menteri yang sedang bercuti di luar negara dan diarahkan pulang segera oleh Perdana Menteri semalam, masih tertakluk kepada perintah kuarantin seperti ditetapkan Kementerian Kesihatan.

Menteri Kesihatan Khairy Jamaluddin berkata, "langkah itu bagi mengelakkan penularan wabak COVID-19."

"Buat masa ini, mereka mesti menjalankan kuarantin, Walaupun mereka dipanggil pulang namun demikian sangat penting untuk kita berwaspada berhati-hati dalam hal ini dan perkara itu masih lagi terpakai."

Dalam sidang media sama juga, Khairy memaklumkan "Kementerian Kesihatan sedang menyiasat dakwaan bahawa Ahli Parlimen Hulu Langat, Datuk Hasanuddin Mohd Yunus, melanggar perintah kuarantin dan dilihat melawat penduduk terjejas banjir di kawasan Parlimennya."

"Datuk Hasanuddin Mohd Yunus boleh dikenakan denda RM1,000 jika didapati melanggar tempoh kuarantin. Datuk Hasanudin memohon pengecualian kuarantin untuk perjalanan antara 8 Disember hingga 12 Disember lalu kerana menghadiri mesyuarat Pertubuhan Kerjasama Islam (OIC) di Istanbul, Turki." Kata Khairy Jamaluddin dalam Sidang Media di Putrajaya.


Omicron: 49 kes baharu dikesan, keseluruhan kes kini 62

PUTRAJAYA, 25 Disember - 49 kes baharu jangkitan COVID-19 varian Omicron dikesan di Malaysia, menjadikan kumulatif kes varian kini sebanyak 62 kes.

Menurut Menteri Kesihatan, Khairy Jamaluddin, Daripada 62 kes Omicron yang dikesan itu, 61 kes merupakan jangkitan import, manakala satu kes masih dalam siasatan yang disyaki berkemungkinan jangkitan tempatan.

Satu kes COVID-19 varian Omicron yang berkemungkinan jangkitan tempatan telah dilaporkan di Sarawak semalam melibatkan seorang lelaki warga China.

"Kes telah menjalani ujian COVID-19 pada 18 Disember kerana mengalami demam dan batuk sejak 13 disember 2021. Keputusan sampel didapati positif COVID dan kes telah dimasukkan ke PKRC di bawah hospital umum sarawak pada 20 Disember. Sampel kes telah dihantar ke IHCM UNIMAS untuk ujian genomic sequencing dan disahkan positif untuk varian Omicron pada 23 Disember. Kes tidak mempunyai sejarah perjalanan ke luar negara dalam tempoh 3 tahun ini." Kata Khairy Jamaluddin dalam sidang media di Putrajaya.

Punca jangkitan masih belum dapat dikenal pasti dan siasatan masih diteruskan.

Individu tersebut juga telah lengkap vaksinasi dan dalam keadaan stabil.

Keputusan ujian sampel pertama bagi dua kontak rapat kes yang dikenal pasti adalah negatif.

Pengesanan kes tempatan ini juga menunjukkan kemungkinan varian omicron berada dalam komuniti adalah agak tinggi.


YDP Agong berkenan mengurniakan sumbangan dan menyantuni 149 penduduk di PPS CIAST

SHAH ALAM, 25 Disember - Yang Di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan mencemar duli, memandu sendiri kenderaan pacuan empat roda ke Pusat Latihan Pengajar dan Kemahiran Lanjutan (CIAST), Seksyen 19, Shah Alam, Selangor.

Keberangkatan baginda bagi melawat mangsa banjir yang menempati Pusat Pemindahan Sementara (PPS) di institusi berkenaan.

Baginda berangkat tiba pada kira-kira 9.45 minit pagi sebelum menerima sembah maklum mengenai laporan terkini bencana banjir di daerah Klang oleh Pegawai Daerah Klang, Mohd Faizal bin Abdul Raji.

Turut mengiringi, Raja Muda Selangor, Tengku Amir Shah Ibni Sultan Sharafuddin Idris Shah, Menteri Besar Selangor, Datuk Seri Amirudin Shari, Menteri Kewangan, Senator Tengku Datuk Seri Zafrul Tengku Abdul Aziz dan Panglima Angkatan Tentera Malaysia (ATM), Jeneral Tan Sri Affendi Buang.

Baginda seterusnya berkenan mengurniakan sumbangan serta menyantuni 149 penduduk terjejas yang menghuni PPS di dewan blok B, CIAST.

PPS tersebut menempatkan 149 mangsa daripada 39 keluarga yang terdiri daripada 82 warganegara lelaki dan 67 perempuan.

Pada 11 pagi, baginda dijadual berangkat ke Masjid Taman Sri Muda untuk penyampaian bantuan banjir sebelum mengakhiri lawatan baginda.


Satu kes varian Omicron dikesan di Sarawak

PUTRAJAYA, 25 Disember- Sebanyak 49 kes baharu jangkitan COVID-19 varian Omicron dikesan di Malaysia, menjadikan kumulatif kes varian berkenaan kini 62 kes.Daripada jumlah itu, 61 kes merupakan jangkitan import hasil ujian ke atas 145 sampel pengembara pada 15 sehingga 21 Disember lepas.Manakala satu kes masih dalam siasatan disyaki jangkitan tempatan.Menteri Kesihatan Khairy Jamaluddin berkata, kes melibatkan seorang lelaki warganegara China yang bekerja di Sarawak.Kes bagaimanapun tidak mempunyai sejarah perjalanan ke luar negara dalam tempoh 3 tahun ini."Punca jangkitan masih belum dapat dikenal pasti dan siasatan masih diteruskan oleh Pejabat Kesihatan Bahagian Kuching.""Kes juga telah lengkap vaksinasi dan keadaan beliau adalah stabil. Seramai dua (2) kontak telah dikenal pasti iaitu seorang pemandu kenderaan dan seorang lagi kontak sosial.""Kedua-dua kontak ini telah diberi arahan kuarantin di stesen kuarantin untuk tempoh 14 hari dan keputusan ujian sampel pertama bagi kedua-dua mereka adalah negatif COVID-19," katanya dalam sidang media di Putrajaya"Berikutan risiko penularan varian Omicron di seluruh dunia serta pengesanan kes COVID-19 varian Omicron di Malaysia, KKM bersama lain-lain agensi telah mengambil tindakan memperkukuhkan kawalan di pintu masuk antarabangsa serta saringan ke atas golongan yang berisiko tinggi.


45,830 penduduk terjejas banjir dicatatkan di tujuh negeri sehingga kini

KUALA LUMPUR, 24 Disember - Setakat malam ini, sejumlah 45,830 penduduk terjejas banjir dicatatkan di tujuh negeri.Mereka yang terdiri daripada 13,269 buah keluarga, berlindung di 306 pusat pemindahan sementara (PPS).Pahang mencatatkan jumlah tertinggi iaitu 26,494 penduduk dan ditempatkan di 193 PPS.Diikuti Selangor dengan 17,638 penduduk di 99 PPS.Perkembangan tersebut dikemaskini menerusi portal Info Bencana Jabatan Kebajikan Masyarakat (JKM).


NADMA mahu senarai lengkap kerosakan infrastruktur awam akibat bencana banjir disediakan segera untuk memudahkan proses bantuan

KUANTAN, 24 Disember - Agensi Pengurusan Bencana Negara (NADMA) mahu satu senarai lengkap kerosakan infrastruktur awam akibat bencana banjir disediakan segera untuk diproses bantuannya.  Data lengkap tersebut perlu disediakan oleh pihak pengurusan bencana negeri-negeri yang terlibat bencana banjir.

Menteri di Jabatan Perdana Menteri (Tugas-tugas Khas), Datuk Dr Abd Latiff Ahmad berkata, data tersebut adalah bagi membolehkan bantuan dari kerajaan persekutuan dan kerajaan negeri dapat diselaraskan dan disegerakan.

Beliau berkata demikian selepas melakukan tinjauan di pusat pemindahan sementara (PPS) di Sekolah Menengah Kebangsaan Bukit Rangin, Kuantan.  Dalam pada itu katanya, situasi banjir yang melanda ibu negara lima hari lalu adalah pengalaman baharu kepada semua agensi yang terlibat.


Korea Selatan sedih dengan banjir yang melanda Malaysia

KUALA LUMPUR, 24 Disember - Korea Selatan turut bersedih dengan kejadian banjir besar baru-baru ini yang telah menyebabkan kerosakan teruk serta korban nyawa di Malaysia, kata Perdana Menteri, Kim Boo-Kyum.Dalam surat yang diutus kepada Perdana Menteri, Datuk Seri Ismail Sabri Yaakob, Kim bagi pihak kerajaan dan rakyat Korea Selatan turut mengucapkan takziah kepada keluarga mangsa yang terkorban."Saya berharap di bawah kepimpinan Perdana Menteri (Ismail Sabri) yang cemerlang, rakyat Malaysia mampu mengharungi apa jua situasi dan keadaan akan kembali pulih secepat mungkin," menurut surat itu.Malaysia mengalami banjir besar dan tanah runtuh di beberapa kawasan dan negeri yang dicetuskan oleh hujan lebat dengan sekurang-kurangnya 41 orang dilaporkan terkorban setakat ini. -- BERNAMA


Tabung Haji peruntuk RM1.6 juta bantu penduduk terjejas banjir

KUALA LUMPUR, 24 Disember - Lembaga Tabung Haji (TH) memperuntukan sumbangan sejumlah RM1.6 juta bagi membantu golongan terjejas banjir di seluruh negara. Kenyataan Ketua Pegawai Eksekutif Kumpulan TH, Datuk Sri Amrin Awaluddin berkata, TH menyumbang bantuan kewangan, makanan dan khidmat pembersihan secara sukarela. Bantuan bakal diagihkan secara langsung atau melalui rakan strategik dan badan bukan kerajaan (NGO).TH turut bekerjasama dengan Jakim melalui skuad Musa'adah dengan menyumbang pelbagai bentuk bantuan. Selain itu, beberapa agensi lain turut menghulurkan bantuan kepada penduduk terjejas banjir.


Mayat remaja ditemukan di Pam Air Pengkalan Telok, Pasir Mas

PASIR MAS, 24 Disember - Mayat remaja yang dilaporkan lepas selepas hilang di Pam Air Pengkalan Telok, Pasir Mas, kelantan, ditemukan petang tadi. Menurut jurucakap Jabatan Bomba dan Penyelamat Kelantan, mayat Siti Alia Nasuha Mohd Rosli, 13 tahun ditemukan pukul 2.15 petang.  Pihak bomba menerima panggilan kecemasan pukul 11.00 pagi dari system Mers menyatakan ada mangsa hilang dipercayai lemas di Pam Air Pengkalan Telok, Pasir Mas.  Bagaimanapun, tiga rakan mangsa berjaya diselamatkan orang awam.  Operasi mencari mangsa dilakukan enam anggota Pasukan Penyelamat di Air (PPDA) Pengkalan Chepa serta anggota dari Balai Bomba dan Penyelamat Pasir Mas.


Kutipan sampah pukal pascabanjir dijangka selesai dua minggu lagi - MBSA

SHAH ALAM, 24 Disember - Majlis Bandaraya Shah Alam (MBSA) menjangkakan proses pembersihan sampah pukal di kawasan pascabanjir yang sedang dilaksanakan secara maksimum ketika ini, akan selesai dalam tempoh dua minggu.Datuk Bandar MBSA, Datuk Zamani Ahmad Mansor berkata MBSA kini giat melaksanakan operasi pembersihan di seluruh kawasan Shah Alam khususnya di Taman Sri Muda, Seksyen 25 dan Padang Jawa, Seksyen 16, di sini yang terjejas teruk susulan banjir sejak 18 Disember lepas.Namun katanya, lorong dan jalan kecil serta jumlah kenderaan banyak diletakkan di tepi jalan di kawasan Padang Jawa dan Taman Sri Muda antara sebab yang menyukarkan proses pembersihan dan juga pergerakan lori sampah masuk ke kawasan tersebut.“Justeru, kita minta penduduk untuk bersabar kerana MBSA kini ‘full force’ dalam operasi pembersihan sampah pukal pascabanjir ini,” katanya ketika ditemui pemberita di Wisma MBSA hari ini.Zamani Ahmad berkata setakat ini, sebanyak 824 tan metrik sampah telah dikutip di sekitar Shah Alam dan menjangkakan jumlah tersebut akan terus meningkat, dan MBSA telah membuka satu kawasan transit sampah di Seksyen 21 susulan banjir yang melanda. “Sebelum ini, sampah yang dikutip akan dihantar ke tempat pelupusan di Jeram Sanitary Landfill, Kuala Selangor yang mengambil masa kira-kira tiga jam bagi satu perjalanan tidak termasuk masa menunggu, jadi ekoran banjir dan sampah yang banyak, ia dikumpulkan dahulu di pusat transit berkenaan,” katanya. Mengulas berhubung status kereta tersadai di sekitar Shah Alam, Zamani Ahmad berkata pihaknya akan mengalihkan kereta ke bahu jalan untuk memastikan kelancaran trafik dan memudahkan kerja-kerja pembersihan serta pergerakan jentera sampah. -- BERNAMA


Perkembangan banjir di Pahang

KUANTAN, 24 Disember - Jumlah penduduk terjejas banjir di Pahang merekodkan penurunan kepada 29,617 orang setakat 6.30 petang tadi berbanding 30,245 orang pada pukul 4.00 petang. Menurut Info Bencana Jabatan Kebajikan Masyarakat (JKM), mereka yang terjejas terdiri daripada 8,784 keluarga.  Kesemua mereka masih ditempatkan di 212 buah Pusat Pemindahan Sementara (PPS) membabitkan 9 daerah iaitu, Kuantan, Maran, Raub, Lipis, Pekan, Temerloh, Bentong, Bera dan Jerantut.


LZNK sumbang 6,000 kampit beras kepada PPZ MAIWP

KUALA LUMPUR, 24 Disember - Bencana banjir kali ini mewujudkan ijtihad atau kesepakatan baharu terutamanya terhadap institusi zakat dalam menguruskan bencana.  Ketua Pegawai Eksekutif Lembaga Zakat Kedah, Datuk Syeikh Zakaria Othman berkata, agensi agama sentiasa bekerjasama dalam membantu setiap negeri yang ditimpa musibah sehinggakan perlu wujudnya ijtihad yang lebih berinovasi dalam menyampaikan bantuan merentasi sempadan.

Menurutnya, hukum pengurusan zakat sentiasa dikaji selidik oleh pihak pejabat mufti serta alim ulama bagi menyesuaikan dengan keadaan semasa.

Beliau ditemui selepas menyampaikan sumbangan 6,000 kampit beras kepada Pusat Pengurusan Zakat, Majlis Agama Islam Wilayah Persekutuan (PPZ MAIWP) di Kuala Lumpur.  Sumbangan ini merupakan sebahagian dari bantuan yang dibawa dari Negeri Kedah untuk disalurkan pada penduduk yang terjejas banjir di Selangor, Kuala Lumpur dan Pahang.


Mangsa lemas ditemui dalam keadaan terapung, tersangkut pada ranting pokok di Raub

RAUB, 24 Disember - Mangsa lemas, Por Kong Ming, 79 tahun ditemui oleh anggota penyelamat di Sungai Cheroh, Raub, Pahang hari ini.  Ketua Polis Raub, Suprintenden Kama Azural Mohamed berkata, mangsa ditemui pada pukul 11.10 pagi hari ini oleh pasukan penyelamat. Katanya, mangsa dijumpai dalam keadaan terapung dan tersangkut pada ranting pokok dalam jarak 4.2 Kilometer daripada lokasi kejadian.  Menurut Kama Azural, mayat Por Kong Ming telah dihantar ke hospital Raub untuk di bedah siasat.  Pada 22 Disember lalu, polis Balai Cheroh menerima laporan kejadian orang hilang dan usaha mencari diteruskan sehingga mangsa ditemukan hari ini.


Tindakan segera diambil bagi mengatasi banjir genang di Mentakab

BENTONG, 24 Disember - Menurut Perdana Menteri, Datuk Seri Ismail Sabri Yaakob, antara tindakan yang dijalankan ialah operasi meluruskan Sungai Netas di bahagian Hulu Mentakab, selain menyediakan lima buah pam air mudah alih dari Taman Sri Muda ke Mentakab. Tambahnya dalam masa yang sama, Kementerian Tenaga dan Sumber Asli juga akan mempergiat strategi liputan hijau bagi perbanyakkan kawasan hutan dan tanaman yang menyerap hujan dari hulu ke hilir.  Beliau bercakap dalam sidang media selepas melawat Pusat Penempatan Sementara (PPS) Sekolah Kebangsaan SK Bukit Piatu, Bentong, Pahang.  Dalam sidang media sama, Perdana Menteri turut memaklumkan beliau berpuas hati dengan pengurusan kerajaan negeri Pahang dalam menangani situasi banjir.


Menteri Kabinet diarah batal cuti, pulang ke Malaysia segera

BENTONG, 24 Disember - Menteri Kabinet yang sedang bercuti dan merancang untuk bercuti diarah membatalkan percutian masing-masing, sehingga masalah bencana banjir yang melanda negara ketika ini selesai.Perdana Menteri Datuk Seri Ismail Sabri Yaakob berkata mana-mana menteri yang sedang berada di luar negara, juga diarah membuat penerbangan balik ke tanah air dengan segera.“Saya dapat banyak soalan mengenai Menteri-Menteri Kabinet yang ada bercuti, jadi mereka yang masih belum bercuti batalkan percutian masing-masing. Mana ada di luar negara balik segera,” katanya pada sidang media selepas melawat mangsa banjir di Sekolah Kebangsaan Bukit Piatu di sini, hari ini.Menurut Datuk Seri Ismail Sabri, beliau juga terpaksa membatalkan lawatan kerja ke Bangkok, Thailand yang sepatutnya diadakan pada 28 hingga 30 Dis bagi memberi tumpuan kepada isu banjir yang melanda rakyat ketika ini.Beliau berkata perbincangan urusan dua hala antara Malaysia dan Thailand itu akan dibawa ke tarikh lain yang akan diumumkan kelak.Pada sidang media itu, Perdana Menteri berkata beliau berpuas hati dengan pengurusan bencana kerajaan negeri Pahang dan majlis daerah dalam mengendalikan urusan banjir di negeri itu. --BERNAMA


MAVMA sediakan klinik sementara untuk rawatan haiwan terjejas banjir

SHAH ALAM, 25 Disember - Prihatin terhadap nasib haiwan peliharaan yang terjejas akibat banjir. Persatuan Perubatan Veterinar Malaysia (MAVMA) menyediakan klinik sementara untuk merawat anjing dan kucing yang diselamatkan samada oleh orang awam mahupun dibawa sendiri oleh pemilik.Hampir 250 ekor anjing dan kucing telah dibawa ke klinik sementara yang ditempatkan di Taman Sri Muda sejak 4 hari lalu.Menurut Ketua Penyelaras Projek, Dr Farina Mustafa Kamal, beliau bersama 40 sukarelawan lain terdiri daripada doktor dan pelajar veterinar memberi khidmat itu bermula pukul 9 pagi hingga 6 petang. Selain merawat haiwan yang cedera, MAVMA turut menyalurkan bekalan ubatan serta makanan. Sementara itu, bagi haiwan-haiwan yang diselamatkan serta tidak dituntut akan diberikan kepada mana-mana individu yang mahu membelanya.


KTMB rai penumpang setia

KUALA LUMPUR, 24 Disember - Tiga penumpang bertuah Keretapi Tanah Melayu (KTMB) menerima penghargaan atas kesetiaan mereka menggunakan perkhidmatan awam tersebut. Mereka yang diraikan dalam satu majlis di Stesen KL Sentral, Kuala Lumpur menerima hadiah berupa komputer riba dan barangan dari Railboutique KTMB berjumlah RM10,000.Kriteria dipilih berdasarkan pembelian destinasi terbanyak secara dalam talian dalam tempoh bulan Januari sehingga November 2021. Mereka ialah Norida Lahazan yang melakukan sebanyak 218 kali perjalanan di laluan IPOH- KL SENTRAL.Tempat kedua, Deborah Anne yang menggunakan perkhidmatan itu sebanyak 30 kali di laluan SUNGAI PETANI - KL SENTRAL dan tempat ketiga, Anna Syuhaida Ismail dengan perjalanan sebanyak 16 kali di laluan KL SENTRAL - BUTTERWORTH.


Pasukan bantuan bencana Istana Negara bantu mangsa banjir di Selangor

KLANG, 24 Disember - Kira-kira 100 pegawai dan staf Istana Negara tampil menghulurkan bantuan dan sumbangan kepada mangsa banjir di empat daerah di Selangor yang paling teruk terjejas iaitu Klang, Shah Alam, Hulu Langat dan Kuala Langat.Pengarah Operasi Pasukan Bantuan Bencana Istana Negara Brig Jen Datuk Mohamed Zahari Yahya berkata penubuhan pasukan bantuan itu adalah hasil cetusan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah.“Di setiap lokasi kami akan menghantar 20 hingga 30 orang terdiri daripada warga Istana Negara. Idea ini adalah daripada Tuanku. Baginda telah menyatakan hasrat untuk membantu bukan hanya di negeri Selangor tapi akan bergerak ke negeri-negeri lain,” katanya ketika ditemui Bernama hari ini.Terdahulu, pasukan bantuan tersebut melakukan kerja-kerja pembersihan pascabanjir di rumah penduduk yang terjejas di sebuah taman di Klang, dekat sini yang memerlukan bantuan berkenaan memandang memiliki dua orang anak orang kurang upaya (OKU).Selain itu, bantuan berbentuk keperluan asas seperti pakaian, tuala, alat mandi, kit kendiri ujian COVID-19 dan makanan kering turut diberikan kepada para penduduk yang terjejas banjir.Pasukan Bencana Istana Negara itu juga dilengkapi dengan peralatan untuk membantu mangsa banjir membersihkan rumah mereka, tambahnya.Dalam pada itu, Ismail Sulaiman, 45, bersyukur dan mengucapkan terima kasih atas bantuan yang dihulurkan memandangkan isteri beliau tidak dapat membantunya kerana perlu menjaga kedua-dua anaknya yang menghidap autisme.“Terima kasih kerana datang membantu saya dalam keadaan saya dan keluarga tidak tahu untuk berbuat apa-apa ketika ini,” katanya.-- BERNAMA


Kerajaan salur peruntukan terus sebanyak RM50 juta kepada Pahang dan Selangor

BENTONG, 24 Disember - Kerajaan akan menyalurkan peruntukan terus sebanyak RM50 juta kepada dua buah negeri iaitu Pahang dan Selangor yang terjejas teruk akibat banjir.  Perdana Menteri, Datuk Seri Ismail Sabri Yaakob berkata, bagi negeri-negeri lain yang turut terkesan banjir pula, kerajaan akan menyalurkan peruntukan berdasarkan kerosakan yang berlaku. Menurut beliau lagi, sehingga kini Agensi Pengurusan Bencana Negara NADMA telah menyalurkan dana sebanyak RM26.9 juta kepada 11 negeri termasuk negeri yang belum dilanda banjir, sebagai persiapan awal.Selain itu, Bank Simpanan Nasional telah menaikkan tawaran pinjaman peribadi buat mangsa banjir kepada RM10,000 berbanding RM5,000 sebelum ini, bagi memudahkan mereka membeli keperluan rumah.Tambahnya lagi, kerajaan bersetuju menyumbang peruntukan kepada badan bukan kerajaan yang ingin membantu dalam proses pembersihan banjir, dengan jumlah akan diumumkan kelak.Dalam pada itu beliau menghargai sumbangan daripada syarikat berkaitan kerjaaan dan syarikat pelaburan berkaitan kerajaan yang menyumbang RM75.8 juta sehingga hari ini.Katanya Program Perumahan Rakyat 1Malaysia (PR1MA) juga telah menyumbang RM5 juta bagi membantu mangsa banjir.Beliau bercakap dalam sidang media selepas melawat Pusat Penempatan Sementara (PPS) SK Bukit Piatu, Bentong, Pahang.


Perkembangan banjir di Pahang

KUALA LUMPUR, 24 Disember - Jumlah penduduk terjejas banjir di Pahang merekodkan penurunan kepada 30,245 orang setakat pukul 4.00 petang tadi. Menurut Info Bencana Jabatan Kebajikan Masyarakat (JKM), mereka yang terjejas terdiri daripada 8,971 keluarga.  Kesemua mereka masih ditempatkan di 224 buah Pusat Pemindahan Sementara (PPS), membabitkan sembilan daerah iaitu Kuantan, Maran, Raub, Lipis, Pekan, Temerloh, Bentong, Bera dan Jerantut.


YDP Agong melawat penduduk terjejas akibat tanah runtuh

KUALA LUMPUR, 24 Disember - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan mencemar duli berangkat melawat penduduk terjejas akibat tanah runtuh di pusat pemindahan sementara (PPS) Sekolah Kebangsaan Sungai Penchala, Jalan Damansara, di sini hari ini.

Ketibaan Seri Paduka Baginda di PPS tersebut pada pukul 2.09 petang, disambut Menteri Wilayah Datuk Seri Shahidan Kassim dan Datuk Bandar Kuala Lumpur, Datuk Seri Mahadi Che Ngah.

Al-Sultan Abdullah meluangkan masa hampir sejam menyantuni dan beramah mesra dengan penduduk yang terjejas.

Baginda kemudian turut menyampaikan sumbangan kepada 43 buah keluarga yang terlibat dalam kejadian tanah runtuh pada Isnin lalu.

Baginda berharap ia dapat mengurangkan beban yang ditanggung mangsa akibat musibah yang tersebut.

Dalam kejadian itu, 24 buah rumah musnah.


Sesi persekolahan penggal ketiga ditangguhkan ke 9 dan 10 Januari

PUTRAJAYA, 24 Disember - Sesi persekolahan penggal ketiga 2021/2022 yang sepatutnya bermula 2 Januari dan 3 Januari 2022 ditangguhkan seminggu.Menteri Pendidikan, Datuk Dr. Radzi Jidin berkata, penangguhan itu mengambil kira situasi banjir ketika ini. Beliau menjelaskan, sesi persekolahan akan bermula pada 9 Januari dan 10 Januari bagi kumpulan A dan kumpulan B. "Mengambil kira situasi banjir semasa seluruh negara yang melibatkan murid dan ibu bapa serta guru-guru yang terlibat dan ada sekolah yang sama terlibat sebagai PPS atau sekolah terjejas teruk. KPM amat cakna dan prihatin dengan kebajikan murid, ibu bapa dan guru. Ini amat sukar dan difahami oleh KPM untuk mengambil masa menyiapkan keperluan sebelum memulakan sesi persekolahan," katanya dalam video yang dimuat naik di facebooknya.Tambah Datuk Dr Radzi, maklumat lanjut mengenai penangguhan sesi persekolahan itu akan dimaklumkan menerusi kenyataan media dalam masa terdekat.


Orang ramai diminta peka terhadap amaran banjir

KOTA BHARU, 24 Disember - Kerajaan negeri Kelantan meminta rakyat di negeri itu agar sentiasa peka terhadap amaran bencana yang dikeluarkan pihak berkuasa.Menteri Besar Kelantan, Datuk Ahmad Yaakob berkata, semua pihak perlu mengambil tanggungjawab itu bersama. Terdahulu, Datuk Ahmad Yaakob menyempurnakan pelepasan Misi Pemulihan Bantuan Banjir Kelantan Ke Pahang di Kompleks Kota Darul Naim, Kota Bharu. Seramai 1,500 sukarelawan terlibat pada misi kemanusiaan ini yang melibatkan RM100,000 sumbangan daripada kerajaan negeri bagi misi bantuan kepada Pahang dan Selangor.Sehingga pukul 4.00 petang tadi, 1,271 mangsa banjir melibatkan 445 keluarga masih ditempatkan di lapan Pusat Penempatan Sementara.


Amaran hujan berterusan di Sabah

PUTRAJAYA, 24 Disember - Luruan monsun dijangka berlaku, berpotensi menyebabkan hujan berterusan di negeri Sabah. Sehubungan itu, amaran hujan berterusan (Waspada) dikeluarkan berkuat kuasa dari 27 Disember (Isnin) sehingga 28 Disember (Selasa) yang melibatkan bahagian Tawau (Lahad Datu), Sandakan (Telupid, Kinabatangan, Beluran dan Sandakan) dan Kudat.Angin bertiup dari arah timur laut dijangka berpotensi membawa hujan berterusan dan angin kencang yang boleh menyebabkan banjir di kawasan berkedudukan rendah.


Korban banjir: 41 maut, lapan masih hilang

KUALA LUMPUR, 24 Disember - Jumlah korban banjir di Selangor, Pahang dan Kelantan kini mencecah 41 orang dengan lapan lagi dilaporkan masih hilang.Ketua Polis Negara, Tan Sri Acryl Sani Abdullah Sani dalam satu kenyataan berkata, Selangor melaporkan kematian tertinggi 25 orang , diikuti Pahang 15 dan seorang di Kelantan.Berdasarkan pecahan, 25 mangsa yang maut di Selangor terdiri daripada 17 lelaki dan lapan wanita.Manakala korban di Pahang melibatkan lapan lelaki, lima wanita dan dua kanak-kanak lelaki. Kematian di Kelantan pula membabitkan seorang lelaki dewasa.Sementara , lapan yang masih hilang di Pahang melibatkan tujuh lelaki dan seorang kanak-kanak lelaki.


KPM akan umum status sesi Persekolahan Penggal 3, 2021/2022 susulan banjir di kebanyakan negeri

PUTRAJAYA, 24 Disember - Kementerian Pendidikan akan mengumumkan perincian mengenai status sesi persekolahan penggal ketiga, 2021/2022 susulan fenomena banjir besar di kebanyakan negeri.  Timbalan Menteri Pendidikan, Datuk Dr. Mah Hang Soon berkata, "Pihaknya telah mengadakan perbincangan dengan agensi berkaitan dan keputusan mengenainya akan dimaklumkan dalam masa terdekat."

"Kita telah adakan satu perbincangan yang panjang lebar semalam dan satu kenyataan daripada KPM mahupun menteri kanan akan dikeluarkan. Memang betullah kita menyedari banyak sekolah digunakan sebagai PPS dan kerja-kerja pembersihan dan ada guru-guru, murid walaupun tak kena banjir tapi telah turun padang untuk bantu kerja-kerja pembersihan dan sebagainya." Kata Datuk Dr. Mah Hang Soon selepas melancarkan Koridor Pengetahuan Teknologi Maklumat dan Komunikasi (ICT) Huawei Malaysia.  Sebelum ini KPM mengumumkan sesi Persekolahan Penggal 3, 2021/2022 akan bermula pada 2 Januari hingga 20 Mac bagi sekolah di negeri Kumpulan A manakala 3 Januari hingga 20 Mac bagi sekolah di negeri Kumpulan B.


PM mahu kerja-kerja pembersihan disegerakan

TEMERLOH, 24 Disember - Perdana Menteri, Datuk Seri Ismail Sabri Yaakob sekali lagi meminta agar semua agensi keselamatan dan pihak terlibat memberi tumpuan dalam kerja-kerja pembersihan kediaman penduduk terjejas banjir.

Ia bagi membolehkan semua penduduk terjejas banjir dapat pulang ke rumah masing-masing secepat mungkin.

"Penduduk yang ingin pulang ke rumah untuk menjalankan kerja-kerja pembersihan pula perlu mendapatkan kebenaran dari pegawai daerah atau pihak terlibat bagi memastikan keselamatan mereka terjamin." Perdana Menteri ditemui pemberita selepas melawat Pusat Penempatan Sementara (PPS) di Sekolah Menengah Kebangsaan Karak Setia, di sini.

Terdahulu, Datuk Seri Ismail Sabri melawat mangsa banjir di PPS Sekolah Jenis Kebangsaan Cina (SJKC) Mentakab.

Beliau turut diberi taklimat ringkas mengenai situasi banjir di daerah itu oleh Pegawai Daerah Bentong, Datuk Mohd. Zulkifli Hashim.

Turut serta Menteri Besar Pahang, Datuk Seri Wan Rosdy Wan Ismail, Timbalan Menteri Dalam Negeri Datuk Sri Dr Ismail Mohamed Said, Panglima Angkatan Tentera Jeneral Tan Sri Affendi Buang, Ketua Polis Negara Tan Sri Acryl Sani Abdullah Sani dan Ketua Jabatan Bomba dan Penyelamat Malaysia Datuk Seri Mohammad Hamdan Wahid.

Setakat pukul 8 pagi tadi terdapat 12,663 mangsa banjir daripada 3,629 ditempatkan di 79 PPS di seluruh daerah Temerloh.


LZNK hantar Klinik Bergerak ke Selangor

SHAH ALAM, 24 Disember - Bagi menyokong usaha bantuan dan pemulihan akibat bencana banjir, pelbagai pihak tampil menghulurkan bantuan.

Tidak ketinggalan Lembaga Zakat Negeri Kedah, LZNK yang menghantar Klinik Bergerak LZNK bersama Misi Bantuan Banjir ke Selangor dan Kuala Lumpur. Menurut Ketua Pegawai Eksekutif LZNK, Dato’ Syeikh Zakaria Othman operasi dijalankan dengan kerjasama Kementerian Kesihatan khususnya Cawangan Kawalan Amalan Perubatan Swasta (CKAPS). Untuk hari pertama klinik berkenaan akan berada di Sekolah Kebangsaan Kota Warisan, Sepang yang menempatkan seramai 462 mangsa banjir sebelum bergerak ke Sekolah Menengah Kebangsaan Bukit Kuching Tengah, Kuala Selangor esok.  Manakala pada Ahad, klinik bergerak LZNK akan berada di TBA Pusat Pemindahan Sementara, PPS Shah Alam.  Dato’ Syeikh Zakaria mengalu-alukan warga Selangor yang berada di sekitar kawasan klinik bergerak untuk mendapatkan rawatan kesihatan sekiranya perlu.


100 lagi PPS baharu dibuka

KUANTAN, 24 Disember - Hampir 100 lagi Pusat Pemindahan Sementara (PPS) baharu dibuka bagi menangani masalah kepadatan penduduk terjejas banjir yang dipindahkan.  Menurut Menteri Pembangunan Wanita, Keluarga dan Masyarakat Datuk Seri Rina Mohd Harun jumlah tersebut merangkumi kawasan yang tidak dijangka dinaiki air banjir.  Penambahan PPS itu menjadikan sebanyak 5,809 pusat telah dibuka setakat ini, melibatkan tujuh negeri dilanda banjir.  "Dalam keadaan begini kita kena faham bencana ini tidak diduga ada rumah yang tak dinaiki air tetapi dinaiki air.

Jadi apa yang lebih penting sebenarnya adalah untuk menyelamatkan diri jadi apabila mereka datang ke pusat pemindahan sementara itu apabila kita membuat unjuran kapasiti itu katalah terhad kepada 300 tapi yang datang itu 350," ujar beliau selepas melakukan tinjauan di PPS Wisma Belia, di sini.  Setiap PPS turut ditempatkan pegawai kaunselor.  Berhubung bantuan Pertubuhan Bukan Kerajaan (NGO), beliau menjelaskan, pihaknya tiada halangan untuk mana-mana pihak menjalankan misi bantuan di mana-mana kawasan terjejas.

Mereka hanya diminta untuk mendaftar bagi memudahkan urusan.

Pun begitu jika tidak berdaftar mereka masih dibenarkan untuk meneruskan misi kerana keutamaan adalah untuk membantu mangsa banjir.


Hujan dan ribut petir di beberapa negeri pada Krismas

KUALA LUMPUR, 24 Disember - Jabatan Meteorologi Malaysia (MetMalaysia) mengeluarkan ramalan hujan dan ribut petir di beberapa kawasan pantai Kelantan, Terengganu dan Pahang pada esok (25 Dis).

MetMalaysia dalam kenyataan hari ini memaklumkan ramalan cuaca pada waktu pagi itu turut membabitkan beberapa kawasan di Kuching, Betong, Mukah, Sarikei, Sibu dan Bintulu, Sarawak serta Kudat, Sandakan dan Tawau di Sabah.

MetMalaysia turut mengeluarkan amaran hujan dan ribut petir di satu dua kawasan di Perak, Selangor, Wilayah Persekutuan Kuala Lumpur, Melaka, Johor, Pahang, Sarawak, Wilayah Persekutuan Labuan dan kawasan Pantai Barat dan Pendalaman di Sabah pada waktu petang.

"Manakala bagi waktu malam akan berlaku hujan di satu dua tempat di Selangor, Negeri Sembilan, Melaka, Johor, Sarawak (Limbang, Miri dan Kapit), Sabah (Pantai Barat, Pedalaman, Tawau dan Sandakan) dan Wilayah Persektuan Labuan," menurut kenyataan itu.


Rumah 'ditelan' air, mangsa banjir di Mentakab pasrah

TEMERLOH, 24 Disember - Tiada apa yang mampu diungkapkan oleh penduduk Kg Batu Kapor, di sini, mengenangkan kediaman mereka yang ditenggelami air dalam banjir yang disifatkan paling dahsyat dalam tempoh 50 tahun.

Jelas terpancar kegusaran di wajah mereka ketika ditemui Bernama di pusat penempatan sementara (PPS) Sekolah Menengah Kebangsaan Seri Semantan, Mentakab, pada Khamis.

“Ketika ini kami tidak dapat melakukan apa-apa selain menunggu air surut untuk pulang memeriksa rumah. Kami pasrah dan reda,” kata seorang mangsa Wardiana Bucin, 53.

Rumahnya yang diduduki bersama suami dan dua anak lelaki bongsunya mula dinaiki air pada Sabtu (18 Dis) dan tenggelam sepenuhnya pada Isnin.

Walaupun kampung berkenaan dilanda banjir hampir setiap tahun, namun Wardiana berkata bencana kali ini luar biasa, memandangkan paras air paling tinggi direkodkan pada Januari lepas kira-kira sejengkal daripada siling rumahnya.

“Biasanya kami letak barang elektrik di bahagian siling yang dibina untuk banjir, tetapi kali ini nampaknya tiada barang yang selamat, sebab rumah habis tenggelam,” katanya.

Seorang lagi mangsa Siti Zubaidah Md Nazari, 33, berkata rumah yang didiami bersama ibu dan dua adiknya juga tenggelam sepenuhnya dan masih tidak kelihatan sehingga Khamis.

“Rumah saya bersebelahan dengan rumah datuk dan rumah kakak sulung saya. Ketiga-tiganya tenggelam dan rumah datuk saya yang diperbuat daripada papan, hanyut dibawa arus deras,” katanya.

Tambah Siti Zubaidah, keluarganya juga hanya sempat membawa beberapa helai pakaian dan dokumen penting semasa berpindah ke PPS, kerana air naik terlalu pantas.

“Boleh dikatakan ketika-tiga rumah kerugian keseluruhan. Tetapi ketika itu kami hanya memikirkan tentang nyawa, yang penting semua ahli keluarga kami selamat,” kata kakaknya, Zarina Md Nazari, 38.

Tinjauan Bernama di kampung berkenaan pada petang Khamis, mendapati paras air hanya surut kira-kira 1 meter, manakala puluhan rumah masih tenggelam hingga paras bumbung.-- BERNAMA


Pasca Banjir: Kanak-kanak perlu sokongan emosi, psikologi

KUALA LUMPUR, 24 Disember - Banjir yang melanda beberapa negeri ketika ini bukan sahaja boleh menyebabkan gangguan emosi dalam kalangan orang dewasa disebabkan kemusnahan harta benda dan kehilangan keluarga tersayang tetapi juga berpotensi menjejaskan emosi kanak-kanak.

Justeru, pakar psikologi kanak-kanak berpendapat sokongan psikologi dan emosi terhadap golongan ini amat diperlukan terutama ketika fasa pascabanjir bagi memastikan perkembangan psikologi, emosi dan mental mereka tidak terganggu dengan bencana itu.

Pakar Pendidikan Awal Kanak-Kanak Dr Putri Afzan Maria Zulkifli berkata tumbesaran dan perkembangan asas mental serta emosi kanak-kanak ada hubung kait dengan faktor tempat tinggal yang selamat.

“Keadaan seperti bencana alam mudah membuatkan mereka (kanak-kanak) risau kerana berada dalam satu keadaan tidak pasti. Sesuatu yang tidak pasti mudah menjadikan mereka bimbang dan ini melibatkan rasa tidak selamat dalam diri.

“Justeru, dalam keadaan ini, ibu bapa disarankan untuk sentiasa berbual dengan anak, maklumkan mereka dengan kata-kata peneguhan bahawa semuanya dalam kawalan ibu bapa dan anda (sebagai ibu bapa atau dewasa) akan sentiasa ada bersama untuk memastikan keselamatan mereka.

“Elakkan juga memberi pendedahan keterlaluan dengan input berita yang boleh membawa kebimbangan melampau dalam diri anak-anak,” kata Dr Putri Afzan yang juga pengasas sebuah tadika swasta kepada Bernama.

Menurut Dr Putri Afzan kesan jangka pendek dan panjang pascabanjir yang bertindih dengan fasa pascapandemik COVID-19 perlu diambil kira terhadap perkembangan psikologi kanak-kanak berkenaan.

Katanya, kaedah penyampaian Social Stories (kisah sosial) dapat sedikit sebanyak membantu anak-anak yang terkesan secara terapuetik.

“Hakikatnya, kita masih belum lagi selesai dengan isu COVID-19, dan lockdown (PKP) berpanjangan telah pun memberi kesan regression pada anak-anak. Sama ada mereka terlibat secara langsung atau tidak, keadaan emosi dan psikologi mereka wajar dibimbangi.

“Kita yang dewasa perlu cakna tentang bagaimana penerimaan anak-anak ini tentang bencana yang berlaku. Berhati-hati dengan keperluan emosi mereka dan saya akan katakan, kaedah Social Stories akan membantu kanak-kanak yang terjejas,” katanya.

Social Stories atau kisah sosial adalah alat bantu visual yang dicipta oleh Carol Gray sekitar 1991 untuk membantu menjelaskan mengenai situasi, peristiwa atau kegiatan tertentu. Bagi individu yang mengalami spektrum autisme kisah sosial dapat membantu mereka memahami orang lain berperilaku atau merespons situasi tertentu.

Sementara itu, Kaunselor Psikologi, Ketua Unit Kaunseling Psikologi Hospital Tuanku Ja'afar Seremban, Noor Suraya Muhamad berpendapat kondisi mental dan fizikal kanak-kanak boleh merosot sekiranya impak pascabanjir terhadap mereka tidak dibendung di peringkat awal.

Menurutnya, tahap kebimbangan dan trauma emosi mereka berpotensi membawa kepada perubahan tingkah laku yang lebih ketara seperti tantrum, insomnia, hilang selera makan dan penjarakan diri.

“Kesepaduan sosial masyarakat dan keluarga sebelum bencana berlaku dan proses pemulihannya selepas itu, begitu juga komunikasi dan keberadaan keluarga yang sentiasa ada bersama ketika saat kritikal begini sememangnya menjadi teras untuk mengurangkan penderitaan rakyat dan dapat menggalakkan pemulihan lebih berkesan sesama mangsa terlibat.

“Ini juga adalah komponen Psychological First Aid (PFA), yang dipersetujui di peringkat antarabangsa sebagai set prinsip penting dalam memberikan penjagaan psikososial khususnya kepada kanak-kanak,” katanya.

Sehingga semalam, sebanyak 37 kematian dan 10 laporan orang hilang direkodkan di kawasan banjir di seluruh negara, kata Ketua Polis Negara Tan Sri Acryl Sani Abdullah Sani.

Sebanyak 68,341 mangsa banjir daripada 18,080 keluarga berada di 396 pusat pemindahan sementara (PPS) melibatkan tujuh negeri dengan Pahang paling teruk terjejas pada kali ini, selain Perak, Selangor, Kuala Lumpur, Melaka, Kelantan dan Negeri Sembilan.


Bot Karam: Proses pemulangan 11 jenazah warga Indonesia bermula semalam

JOHOR BAHRU, 24 Disember - Proses pemulangan jenazah warga Indonesia yang identiti telah dikenal pasti dalam kejadian bot karam di Tanjung Balau, Kota Tinggi pada 15 Dis lepas, mula dilaksanakan semalam melalui jalan laut.

Konsulat Jeneral Republik Indonesia (KJRI) di sini dalam kenyataan hari ini memaklumkan proses pemulangan itu melibatkan 11 jenazah dengan menggunakan Kapal Patroli Polisi Perairan Indonesia KP Laksamana 7012.

“Proses serah terima dilaksanakan di Johor Port, di sini kepada Satgas Misi Kemanusiaan Internasional yang terdiri daripada Kementerian Luar Negeri, Kepolisian Republik Indonesia dan Badan Perlindungan Pekerja Migran Indonesia (BP2MI),” menurut kenyataan itu.

KJRI turut menzahirkan penghargaan atas bantuan daripada semua pihak yang terlibat dalam proses pemulangan jenazah tersebut ke Indonesia.

“KJRI juga ingin menyampaikan ucapan belasungkawa atas pemergian warganegara Indonesia dalam musibah tersebut. Semoga keluarga yang ditinggalkan diberikan ketabahan dan keikhlasan,” menurut KJRI.

KJRI pada masa sama menasihati warganegara Indonesia yang akan bekerja di luar negara supaya mengikuti prosedur selamat dan tidak termakan pujukan pihak lain yang boleh membahayakan keselamatan diri sendiri.

Pada 15 Dis lepas, sebuah bot membawa kira-kira 50 pendatang tanpa izin warga Indonesia, karam di perairan Tanjung Balau, kira-kira 4.30 pagi yang mengorbankan 21 orang dan 13 terselamat, manakala 16 lagi dipercayai hilang.


Pemimpin turun padang, harus setia mendengar rintihan rakyat

HULU LANGAT, 23 Disember - Menteri Di Jabatan Perdana Menteri (Hal Ehwal Agama), Idris Ahmad berkata, dalam usaha menyampaikan bantuan, seorang pemimpin harus turut mendengar keluh kesah rakyat dan mengambil cakna langkah yang boleh membantu bagi meringankan beban mereka.

Ketika meninjau keadaan banjir di Hulu Langat, Selangor, beliau berkata, mereka yang terjejas banjir sangat memerlukan sokongan dari segi emosi kerana tidak menyangka air bah datang dengan sebegini teruk.

"Di Selangor, perkara yang kita tengok ini adalah hikmah sebalik yang tersurat dan tersirat dan kita harapkan mangsa-mangsa semua dapat bersabar terhadapa apa yang berlaku. Semoga iannya dapat memberikan pengajaran dan iktibar kepada kita semua dan pada kita. Apa yang berlaku ini satu nak menguji semangat persaudaraan kita dan solidariti kita dari kalangan sama-sama kita,"ujarnya ketika melawat PPS di SRA Dusun Nanding, Hulu Langat.

Beliau turut menyampaikan sumbangan berupa keperluan semasa seperti tilam, kain pelikat dan kit ibadah kepada 57 keluarga yang berlindung di PPS tersebut.  Ini merupakan sebahagian program Skuad Musaadah Keluarga Malaysia kerjasama JAKIM - Yayasan Wakaf Malaysia dan NGO yang melibatkan peruntukan RM6 juta.


Mayat mangsa banjir telah ditemui selepas dilaporkan hilang dihanyutkan arus deras

PEKAN, 23 Disember - Seorang mangsa banjir di Ladang Blok 10, Felda Chini 2, Pekan, Pahang ditemukan petang tadi selepas dilaporkan hilang dihanyutkan arus deras.  Mayat mangsa Rostam Che Su, 34 tahun yang dilaporkan hilang kira-kira pukul 11.05 pagi tadi berjaya ditemukan di kawasan sebuah ladang kelapa sawit pada pukul 3.30 petang tadi.

Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani dalam satu kenyataan memaklumkan, mangsa sebelum itu dipercayai telah keluar ke ladang bersama bapanya dengan menaiki motosikal secara berasingan.  Namun sewaktu meredah air banjir yang melimpah di atas jalan berhampiran kawasan parit, mangsa dikatakan telah hilang sebelum disedari oleh bapa mangsa.  Setelah dibuat pencarian di kawasan tersebut, bapa mangsa hanya menemukan motosikal anaknya itu sahaja dan kemudiannya membuat laporan.  Mayat mangsa ditemukan di dasar sungai dengan kedalaman tujuh meter oleh Pasukan Penyelamatan di Air (PPDA) Balai Bomba dan Penyelamat Pekan yang membuat selaman di lokasi mangsa terjatuh.  Mayat mangsa kemudiannya berjaya dinaikkan dan diserahkan kepada pihak PDRM untuk tindakan lanjut.


UniSZA laksana misi bantuan pasca banjir

KUALA NERUS, 23 Disember - Rentetan situasi bencana banjir yang melanda Lembah Klang masih terjejas teruk, Universiti Sultan Zainal Abidin(UniSZA) yang beroperasi di negeri Terengganu mula mengatur gerakan dalam usaha untuk menyampaikan misi bantuan kemanusian.

Sebanyak 100 tenaga sukarelawan yang turut melibatkan 50 pelajar institut pengajian tinggi ini mula bertolak meninggalkan kampus pengajian untuk menempuhi perjalanan hampir sejauh 500km menuju destinasi ke negeri Selangor.  Selain menyampaikan bantuan keperluan dan makanan kepada mangsa bencana, kumpulan sukarelawan ini juga turut akan berkampung selama tiga hari bagi kerja-kerja pembersihan sekaligus untuk meringankan beban mereka yang terjejas di kawasan bencana.  Menurut Naib Canselor UnisZA Prof Dr. Fadzli Adam, pemilihan lokasi untuk menyampaikan bantuan telah ditetapkan oleh Kementerian Pengajian Tinggi(KPT) dan juga mendapat kebenaran dari pihak-pihak berwajib untuk menyampaikan bantuan.


Kanak-kanak ditemukan lemah semakin pulih, tiada isu kelewatan respon kesihatan - KKM

PUTRAJAYA, 23 Disember - Tiada isu kelewatan respon kesihatan mengenai seorang kanak-kanak berumur 1 tahun 11 bulan yang telah ditemui lemah di Taman Sri Muda, Shah Alam semalam.

Menurut Ketua Pengarah Kesihatan, Tan Sri Dr. Noor Hisham Abdullah, siasatan mendapati, kejadian Acute Gastroenteritis (AGE) dengan 5% dehidrasi kanak-kanak itu berpunca daripada bahan mentah makanan yang rosak dan faktor kebersihan yang terjejas akibat banjir.

“Kejadian bermula dengan abang (berumur 15 tahun) dan kakak (berumur 8 tahun) kepada kanak-kanak tersebut mengalami gejala muntah-muntah pada 21 Disember 2021 dan telah mendapatkan rawatan sebagai pesakit luar”, jelas Hisham dalam kenyataan yang dikeluarkan lewat petang tadi.

“Kanak-kanak tersebut mula muntah pada 8.30 malam 22 Disember lalu, kemudian kelihatan letih dan kurang aktif. Ayahnya telah menghubungi 999 pada pukul 10.00 malam untuk meminta bantuan kecemasan, seterusnya mereka sekeluarga telah dibawa ke klinik medan KKM di Taman Sri Muda pada pukul 10.30 malam, hari yang sama”.

“Pesakit kemudiannya dihantar ke Hospital Tengku Ampuan Rahimah (HTAR), Klang bagi rawatan susulan, manakala abang dan kakaknya diberi rawatan pesakit luar di klinik medan KKM dan dibenarkan pulang ke pangkuan keluarga”.

“Pada mulanya, kanak-kanak tersebut diletakkan di triage merah kerana mengalami dehidrasi 5%. Bagaimanapun, memandangkan bacaan utama tahap kesihatan secara keseluruhan adalah memuaskan, beliau kemudiannya telah dipindahkan ke Zon Kuning dan telah diberikan rawatan cecair intravena (IV),” jelas Hisham berhubung rawatan yang diberikan kepada kanak-kanak tersebut.

“Disebabkan kanak-kanak tersebut menunjukkan respons yang positif dan semakin pulih, dia seterusnya diberikan rawatan lanjut sebagai pesakit dalam di wad kanak-kanak Kompleks Ibu dan Bayi (KRIBA) HTAR”.

Dalam kenyataan sama, KKM turut memaklumkan tiada kes baharu positif Covid-19 dikesan di Pusat Pemindahan Sementara, PPS di kesemua tujuh negeri terjejas banjir  iaitu Kelantan, Pahang, Selangor, Negeri Sembilan, Perak, WP Kuala Lumpur dan Melaka.

“Sehingga 3 petang tadi, jumlah PPS yang masih beroperasi adalah sebanyak 384 PPS dengan jumlah keseluruhan mangsa terjejas banjir, 61,264 orang. Kes positif COVID-19 dalam kalangan mangsa banjir kekal 390 kes.”

Hari ini, sebanyak 180 kes penyakit berjangkit dikesan dalam kalangan mangsa banjir iaitu jangkitan Saluran Pernafasan Akut (ARI) - 80 kes, Penyakit Kulit - 57 kes, Acute Gastroenteritis (AGE) - 42 kes dan Konjunktivitis satu kes.


Tiada kes serius penyakit bawaan air, KKM sedia berdepan sebarang kemungkinan

SETIA ALAM, 23 Disember - Tiada kes serius penyakit bawaan air dilaporkan setakat ini melibatkan mereka yang terjejas banjir.

Menteri Kesihatan, Khairy Jamaluddin memberi jaminan, Kementerian Kesihatan Malaysia (KKM) bersedia menghadapi sebarang kemungkinan termasuk di semua fasiliti klinik medan di pusat operasi banjir.

Sebelum ini, timbul kebimbangan risiko penyakit seperti taun, demam kepialu dan leptos-pirosis atau kencing tikus.

"Semua fasiliti KKM bersiap siaga untuk menerima kes-kes penyakit berkaitan banjir yang mungkin kita akan lihat dalam tempoh bebarapa hari akan datang. Ini termasuk waterborne disease atau penyakit berkaitan banjir contoh typhoid, cholera, leptospirosis dan sebagainya," katanya ketika menghadiri Majlis Anugerah Penyelidikan Institut Kesihatan Negara 2021 di Setia Alam, Selangor.

Menurutnya, setakat ini hanya terdapat satu kes jangkitan berkaitan gastro-enteritis yang dilaporkan di Taman Sri Muda, Shah Alam melibatkan kanak-kanak lelaki berusia dua tahun.

Kes kini dirawat di Hospital Tengku Ampuan Rahimah Klang.


Rangkuman banjir: Jumlah keseluruhan penduduk terjejas banjir adalah 59,753 orang yang ditempatkan di 376 PPS

KUALA LUMPUR, 23 Disember - Jumlah keseluruhan penduduk terjejas banjir setakat pukul 7.00 malam tadi adalah 59,753 orang yang ditempatkan di 376 Pusat Pemindahan Sementara (PPS).

Jumlah itu meningkat 113 orang berbanding pukul 5.00 petang tadi.

Menurut Info Bencana JKM, Pahang merekodkan peningkatan sebanyak 232 orang manakala Selangor, Kelantan, Perak dan Melaka menunjukkan penurunan.

Sementara Kuala Lumpur dan Negeri Sembilan pula tidak menunjukkan perubahan dari segi jumlah penduduk terkesan di PPS bagi tempoh sama.


Bantuan Wang Ihsan: RM5,000 untuk Pengurusan Jenazah mangsa banjir

SHAH ALAM, 23 Disember - Satu lagi bantuan diumumkan hari ini iaitu Bantuan Pengurusan Jenazah korban banjir kepada waris sebanyak RM5,000 menerusi Bantuan Wang Ihsan.

Manakala pemberian bantuan wang ihsan RM1,000 kepada ketua keluarga terjejas banjir disegerakan agar dapat meringankan beban mereka yang terkesan dengan bencana ini.

"Jadi hari kita cuba dapatkan detail, insyallah kita akan cuba mengawalkan sebaik mungkin dalam masa esok dan seterusnya sejajar dengan arahan Perdana Menteri untuk menyegerakan pengagihan kerajaan negeri. JBPM dimohon bekerjasama untuk berbuat demikian juga," kata Ketua Pengarah Agensi Pengurusan Bencana Negara (NADMA), Datuk Dr Aminuddin Hassim pada sidang media di Shah Alam.

Syarat bagi mendapatkan Bantuan Wang Ihsan itu ialah mesti warganegara Malaysia dan memiliki kad pengenalan atau Mykad yang sah.

Selain itu, mesti merupakan mangsa banjir ketika bencana itu berlaku.

Syarat lain, mangsa mendiami atau menduduki rumah persendirian.

Mangsa banjir wajib mendaftarkan nama dengan maklumat lengkap menggunakan nama Ketua Isi Rumah (KIR).

Pendaftaran nama yang sah juga perlu dilakukan.

Jika berpindah ke Pusat pemindahan sementara (PPS), mereka perlu mendaftar dengan Jabatan Kebajikan Masyarakat.

Bagi yang tidak berpindah ke PPS pula, mereka perlu mendaftar dengan Jawatankuasa Pembangunan Dan Keselamatan Kampung (JPKK) atau Ketua Komuniti di tempat masing-masing.

Semua permohonan akan diselaras dan disahkan oleh Pejabat Daerah masing-masing.


Lebih 1,000 sukarelawan Terengganu digerakkan ke Pahang

KUALA TERENGGANU, 23 Disember - Prihatin dengan nasib ribuan penduduk terjejas banjir di Pahang, lebih 1,000 sukarelawan dari Khidmat Malaysia Negeri Terengganu mula digerakkan bagi menghulur bantuan.  Pengerusi Jawatankuasa Pembangunan Belia, Sukan dan Pertubuhan Bukan Kerajaan (NGO) Negeri, Wan Sukairi Wan Abdullah berkata, kesemua sukarelawan akan berkhidmat selama tiga hari bermula hari ini.

Menurut Wan Sukairi, sukarelawan berkenaan akan membantu penduduk terjejas di daerah Kuantan dan Temerloh.  Selain membantu penduduk membersihkan kediaman, pihaknya turut membawa sumbangan bekalan makanan dan air bersih.

"Misi kita yang pertamanya seperti yang saya sebut dapur rakyat kita akan membekalkan makanan. Kemudian yang keduanya misi pembersihan, untuk misi pembersihan ini kita akan buat satu group dalam 5 ke 6 orang dan untuk satu kawasan kita mensasarkan sebanyak 25 ke 30 kumpulan ataupun group," beliau berkata demikian selepas pelepasan bantuan kemanusian banjir ke Pahang di Kuala Terengganu.


Negeri terjejas banjir akan terima bantuan pemulihan dan pembersihan

MARAN, 23 Disember - Semua negeri terjejas akibat banjir akan menerima bantuan pemulihan dan pembersihan meskipun tidak mengguna pakai Akta Pengurusan Sisa Pepejal dan Pembersihan Awam 2007 (Akta 672).  Menteri Perumahan dan Kerajaan Tempatan Datuk Seri Reezal Merican Naina Merican berkata, Selangor antara yang tidak mengguna pakai Akta 672 tetapi diberikan bantuan pemulihan melalui Perbadanan Pengurusan Sisa Pepejal dan Pembersihan Awam (SWCorp).  Jelas beliau, Kementerian Perumahan dan Kerajaan Tempatan (KPKT) memperuntukkan sebanyak RM6 juta kepada SWCorp untuk melaksanakan proses pembersihan di kawasan rumah dan jalan di negeri yang terjejas akibat banjir.  "Selangor mempunyai tangungjawab berkaitan pembersihan awam, pelupusan sampah dan sisa pepejal. Namun melihat kepada keadaan di Selangor begitu teruk dalam keadaan darurat atas nama kemanusiaan atas nama keprihatinan rakyat, termasuk hubungan kerajaan negeri, kita dah arah supaya SWCorp turun, jadi ia memerlukan peruntukkan tambahan" kata Datuk Seri Reezal Merican selepas melakukan lawatan ke Pusat Pemindahan Sementara (PPS) Sekolah Menengah Tengku Ampuan Afzan, Chenor di Maran, Pahang.  Sebanyak lapan negeri iaitu Johor, Melaka, Negeri Sembilan, Pahang, Kedah, Perlis, Putrajaya dan Kuala Lumpur termaktub dalam Akta 672 di bawah pengurusan KPKT. Manakala, lapan negeri lain iaitu Selangor, Pulau Pinang, Perak, Kelantan, Terengganu, Sabah, Sarawak dan Labuan mempunyai sistem pengurusan pepejal dan pembersihan awam sendiri.


1,521 penduduk daripada 516 keluarga berlindung di lapan PPS Pasir Mas

PASIR MAS, 23 Disember - Hanya jajahan Pasir Mas yang masih terkesan banjir apabila 1,521 penduduk daripada 516 keluarga berlindung di lapan pusat pemindahan sementara(PPS).

Laman info bencana banjir JKM melaporkan, setakat ini, PPS SK Tok Deh menyaksikan penduduk paling ramai terjejas iaitu 458 orang, diikuti SK Kubang Kual 325 orang, SK Gual Periok 279, SK Gual Tinggi 160, PPS Putat Tujoh 85 orang dan SK Sri Kiambang 80 penduduk terjejas.

Sementara Masjid Mukim Padang Licin menempatkan 69 orang dan SK Kedai Tanjong 65 orang.  Setakat ini, tiga laluan di Pasir Mas masih ditutup kepada semua kenderaan.

Jalan terlibat adalah Jalan Pengkalan Rakit-Batu Karang, Jalan Balai Polis-Jeram Perdah km 0.77 dan Jalan SK Gual Tok Deh.  Kesemua sungai utama kini berada pada paras normal.


Ketua Menteri Melaka seru pihak yang bertanggungjawab supaya permudahkan urusan bantuan kepada semua penduduk terjejas banjir

AYER KEROH, 23 Disember - Ketua Menteri Melaka, Datuk Seri Sulaiman Md Ali menyeru pihak yang bertanggungjawab supaya permudahkan urusan bantuan kepada semua penduduk terjejas banjir.

"Jadi saya mohon disegerakan pemberian itu secepat yang mungkin kalau boleh sebelum mereka di PPS itu kita dah kenal pasti kita serahkan bantuan, bila dia dah balik ke rumah dengan kewangan yang ada tadi bolehlah dia beli peralatan bagi membantu membersihkan rumah dan sebagainya,” katanya di Seri Negeri, Ayer Keroh.

Datuk Seri Sulaiman turut mengarahkan Pegawai Daerah dan pihak berkaitan mencatat maklumat terperinci penduduk terjejas banjir bagi urusan bantuan lain.  Mengulas lanjut, Datuk Seri Sulaiman juga meminta Pihak Bekuasa Tempatan, Jabatan Pengairan dan Saliran serta agensi berkaitan segera turun padang membantu pembersihan pasca banjir khususnya di kawasan awam.


Barisan Nasional, UMNO Terengganu hantar misi bantuan kemanusiaan bantu penduduk terjejas  di Lipis, Pahang

KEMAMAN, 23 Disember - Barisan Nasional dan UMNO Terengganu hari ini menghantar misi bantuan kemanusiaan bagi membantu penduduk terjejas banjir di Lipis, Pahang. Seramai 160 sukarelawan terdiri daripada pemuda UMNO dan Skuad Sabil Terengganu berlepas ke Lipis kira-kira pukul 10.00 pagi tadi bagi tujuan berkenaan. Penolong Setiausaha Badan Perhubungan UMNO Terengganu, Bazlan Abd Rahman berkata, kumpulan sukarelawan tersebut akan berada selama dua hari di Lipis bagi menjalankan kerja-kerja pembersihan.  "Antara misi tersebut ialah membantu kerja-kerja pembersihan rumah penduduk dan bangunan awam seperti masjid, surau dan sekolah. UMNO Terengganu berasa terkesan dengan keperitan dan kesukaran dialami penduduk terlibat yang kehilangan harta benda selepas banjir," katanya selepas melepaskan kumpulan misi berkenaan di Hentian Rawat dan Rehat (RnR) Jabor Perasing, Kemaman pagi tadi.  Menurut Bazlan, selepas ini pihaknya juga akan turut menghantar kumpulan misi yang sama ke Kuantan, Pahang untuk membantu melakukan kerja-kerja pembersihan rumah penduduk terjejas.  Sementara itu, Ketua Pemuda UMNO Terengganu, Tengku Haphiz Dato’ Tengku Putera berkata, sukarelawan menaiki 50 kenderaan pacuan empat roda dan lori bagi menghantar bekalan makanan dan pelbagai barangan keperluan asas.


Pahang umum bantuan RM500 kepada penduduk terjejas banjir

KUANTAN, 23 Disember - Kerajaan Pahang meluluskan pemberian Bantuan Khas Bencana Banjir RM500 kepada setiap ketua isi rumah yang terjejas banjir di negeri itu. Perkara itu diumumkan Menteri Besar, Datuk Sri Wan Rosdy Wan Ismail.Sumbangan diberi mengikut empat kategori penerima iaitu penduduk yang berpindah ke Pusat Pemindahan Sementara (PPS) dan penduduk terjejas yang tidak berpindah ke PPS tetapi menumpang di rumah saudara-mara.  "Penduduk terjejas yang tinggal di rumah sewa serta mereka yang membuat keputusan untuk tidak berpindah ke mana-mana juga layak untuk menerima sumbangan tersebut," ujar beliau di Kuantan.  Kerajaan negeri katanya, menghulurkan sumbangan berdasarkan kemampuan dan keupayaan kewangan semasa dalam usaha meringankan beban penduduk terjejas.


Mayat dua beranak lemas dijumpai

KUANTAN, 23 Disember - Mayat dua beranak yang dipercayai lemas ketika meredah banjir di Mentakab, Temerloh ditemukan pagi tadi.  Menurut Penolong Pengarah Operasi Jabatan Bomba dan Penyelamat Malaysia (JBPM) Pahang Ismail Abdul Ghani, pihaknya menjumpai mangsa pertama, Musa Ahmad, 53 tahun, pada jarak 100 meter dari lokasi kejadian, 10 pagi tadi. Dalam kenyataanya beliau berkata, mangsa ditemukan pasukan Pasukan Penyelamat di Air (PPDA) JBPM Bukit Angin, Temerloh.  "Pada 11.50 pagi, mayat anaknya, Mohamad Aireel Zikree, 10 tahun, turut ditemukan di lokasi sama," kata beliau.  Kedua-dua mangsa hilang pada 3.15 petang Selasa lalu di bawa arus ketika meredah kawasan padang bola belakang Bangunan UMNO Mentakab.


Skuad keluarga Malaysia sedia bantu kerja-kerja pembersihan pasca banjir

HULU LANGAT, 23 Disember - Skuad Keluarga Malaysia bersedia digerakkan bagi membantu kerja-kerja pembersihan pasca banjir. Menteri Pembangunan Wanita, Keluarga dan Masyarakat, Datuk Seri Rina Harun berkata, fokus utama ketika ini adalah bagi membantu penduduk dalam membersihkan kediaman mereka dengan kadar segera.  Beliau berkata demikian selepas menyantuni penduduk yang terjejas banjir di pusat pemindahan sementara (PPS) di Sekolah Menengah Abdul Jalil, Hulu Langat.  Seramai 87 orang daripada 22 keluarga ditempatkan di pusat pemindahan tersebut.


Mayat nelayan warga Thailand terjatuh dari bot di jeti LKIM Dungun, dijumpai

DUNGUN, 23 Disember - Mayat nelayan warga Thailand yang terjatuh dari bot di jeti Kompleks Lembaga Kemajuan Ikan Malaysia (LKIM) Dungun, Terengganu petang semalam ditemukan pagi tadi.  Mayat Toleh Juemae, 31 tahun, ditemukan Pasukan Penyelam Di Air (PPDA) Jabatan Bomba dan Penyelamat Malaysia kira-kira 10.15 pagi tadi pada jarak lima meter dari tempat mangsa terjatuh.  Ketua Polis Daerah Dungun, Superintenden Baharudin Abdullah ketika ditemui pemberita berkata, operasi mencari dan menyelamat (SAR) yang disambung pada 7 pagi melibatkan 51 anggota dari pelbagai agensi.  Operasi pencarian tersebut melibatkan radius pencarian sejauh kira-kira 2 kilometer dari lokasi kejadian.  "Kita akan buat, makluman dah kepada Interpol untuk pengesahan warganegara dan juga pihak kedutaan Thailand. keadaan air sungai yang keruh serta arus deras menyukarkan sedikit operasi pencarian mangsa oleh pasukan penyelam. Pasukan PPDA yang melakukan selaman selama 20 minit berjaya menemukan mayat mangsa di dasar sungai sebelum di bawa naik ke jeti berkenaan," kata Superintenden Baharudin, di sini  Mayat mangsa kemudiannya dihantar ke Unit Forensik Hospital Dungun untuk tindakan lanjut dan operasi mencari dan menyelamat ditamatkan sepenuhnya kira-kira jam 10.35 pagi.  Dalam kejadian kira-kira 7 petang semalam, mangsa yang sedang berehat di bahagian belakang sebuah bot nelayan yang sedang berlabuh di jeti berkenaan dikatakan diserang sawan sebelum terjatuh ke dalam sungai berkenaan.  Rakan mangsa yang melihat kejadian itu bertindak terjun ke dalam sungai untuk menyelamatkannya namun gagal berikutan keadaan air sungai yang berarus deras


Banjir : Lembaga Zakat Negeri Kedah sumbang bantuan beras

ALOR SETAR, 23 Disember - Lembaga Zakat Negeri Kedah (LZNK) menyalurkan bantuan beras bagi meringankan beban penduduk yang terjejas akibat banjir di Selangor, Kuala Lumpur dan Pahang. Empat buah treler digunakan bagi memuatkan 2,400 kampit beras bernilai RM248,000 untuk dihantar dan diagihkan ke kawasan yang terjejas. Pelepasan misi bantuan disempurnakan Raja Muda Kedah, Tengku Sarafudin Badlishah Ibni Sultan Sallehuddin. Baginda turut menasihatkan penduduk segera berpindah ke pusat pemindahan sementara sekiranya diarahkan oleh pihak berkuasa. Hadir sama, Ketua Pegawai Eksekutif LZNK, Datuk Syeikh Zakaria Othman dan Timbalan Ketua Polis Kedah, Datuk Roze Shaari.


Laluan Gombak-Karak boleh dilalui semua kenderaan

KUALA LUMPUR, 23 Disember - Laluan dari Gombak ke Karak kini sudah boleh dilalui semua kenderaan, mulai pukul 8 pagi tadi. Demikian menurut kenyataan Syarikat konsesi Lebuhraya Kuala Lumpur-Karak (KLK) dan Lebuhraya Pantai Timur Fasa 1 (LPT 1), ANIH Berhad. Pengurus Besar Kanan Ketua ANIH Berhad, Radzimah Mohd. Radzi berkata, pengguna perlu berhati-hati di laluan kontra, iaitu di Kilometer 77.1 hingga kilometer 77.8 dan kilometer 77.03 hingga kilometer 68 menghala ke arah timur.  Pengguna yang menuju ke pekan Karak dan mereka yang mahu susur keluar ke Temerloh, perlu membuat pusingan 'U' sebelum Plaza Tol Karak.  Setakat ini katanya, Jalan Chenor ke Karak masih tidak boleh dilalui kenderaan berikutan ada kawasan yang ditenggelami air.  Sementara itu, bagi jalan Bentong ke Gua Musang, melalui Benta berdekatan Kolej Vokasional Kuala Lipis, berlaku runtuhan tebing setinggi tujuh meter dan panjang 60 meter.  Jurucakap Jabatan Kerja Raya Pahang berkata, laluan hanya dibuka untuk satu lorong kepada semua kenderaan.  Pengguna dari Bentong ke Gua Musang atau sebaliknya boleh menggunakan laluan alternatif melalui Jalan Berchang – Sungai Koyan.


JPJ Perlis catat 3,198 kes kesalahan lalu lintas sepanjang 2021

KANGAR , 23 Disember - Sebanyak 3,198 kes kesalahan lalu lintas yang dilakukan pemandu sepanjang tahun 2021 telah didakwa di Mahkamah Majistret Kangar.  Pendakwaan dikendalikan Bahagian Pendakwaan JPJ Perlis. Menurut Pengarah JPJ Perlis, Fatimah Mohamed Ali Piah, proses pendakwaan itu dilaksanakan apabila pesalah lalu lintas atau Orang Kena Saman (OKS) gagal mematuhi Prosedur Operasi Standard (SOP) Kaedah Pengkompaunan yang ditetapkan.  Mengikut SOP ditetapkan, tawaran kompaun perlu dijelaskan dalam tempoh dua bulan dari tarikh Notis Saman JPJ(P) 22 dikeluarkan.  "Antara kesalahan yang didakwa di mahkamah adalah kesalahan yang tidak boleh dikompaun seperti kesalahan berkaitan lesen kenderaan Motor, tiada perlindungan insuran dan kesalahan berkaitan pemalsuan dokumen serta kesalahan gagal hadir timbang bagi kenderaan perdagangan.  Sepanjang tahun ini, jumlah kutipan denda bagi kes-kes yang didakwa di Mahkamah Majistret oleh pihak JPJ Perlis ialah sebanyak RM143,650, " Kata Fatimah kepada wartawan, di sini.Selain pendakwaan kes di bawah Akta Pengangkutan Jalan (APJ) 1987, Bahagian Pendakwaan JPJ Perlis turut menjalankan pendakwaan kes di bawah Akta Pengangkutan Awan Darat (APAD) 2010, iaitu kesalahan berkaitan membawa muatan secara berlebihan daripada had yang dibenarkan.  Sepanjang tahun 2021, JPJ Perlis telah berjaya mendakwa 32 pemilik lori yang membawa muatan secara berlebihan, dengan jumlah kutipan denda sebanyak RM98,000.


Melaka permudah urusan bantuan kepada penduduk terjejas banjir

AYER KEROH, 23 Disember - Permudahkan urusan bantuan kepada semua penduduk terjejas banjir.  Itu pesanan Ketua Menteri Melaka, Datuk Seri Sulaiman Md Ali kepada pihak yang bertanggungjawab menyelaras bantuan kepada penduduk berkenaan.  Beliau turut menasihatkan penduduk untuk memaklumkan kepada Pejabat Daerah bagi membolehkan mereka menerima bantuan yang diperuntukkan kerajaan.  "Jadi saya mohon disegerakan pemberian itu secepat yang mungkin kalau boleh sebelum mereka di PPS itu kita dah kenal pasti kita serahkan bantuan, bila dia dah balik kerumah dengan kewangan yang ada tadi boleh lah dia beli peralatan bagi membantu membersihkan rumah dan sebagainya” kata Datuk Seri Sulaiman kepada pemberita dalam sidang media Pasca Mesyuarat Exco Kerajaan Negeri Melaka di Seri Negeri, disini Datuk Seri Sulaiman turut mengarahkan Pegawai Daerah dan pihak berkaitan mencatat maklumat terperinci penduduk terjejas banjir bagi urusan bantuan lain.  Terdahulu, susulan banjir yang melanda lapan negeri, Perdana Menteri, Datuk Seri Ismail Sabri Yaakob mengumumkan peruntukan RM100 juta bagi meringankan beban penduduk terjejas.


Tun M dibenar keluar IJN

KUALA LUMPUR, 26 Disember - Bekas Perdana Menteri, Tun Dr. Mahathir Mohamad yang sebelum ini menjalani rawatan dan pemeriksaan di Institut Jantung Negara (IJN) dibenarkan keluar dari pusat rawatan itu, hari ini.Menurut kenyataan IJN, Ahli Parlimen Langkawi itu yang dimasukkan ke IJN pada 16 Disember lalu dibenarkan keluar pada 11.30 pagi.“Dr. Mahathir dan isteri, Tun Dr. Siti Hasmah Ali mengucapkan terima kasih kepada semua pihak yang mendoakan dan mengambil berat sepanjang Dr. Mahathir dimasukkan ke IJN,” menurut kenyataan itu.Minggu lalu, Dr. Mahathir dimasukkan ke IJN bagi menjalani pemeriksaan kesihatan dan pemerhatian susulan.


Jumlah penduduk terjejas banjir di Pahang turun

KUANTAN, 23 Disember - Jumlah penduduk terjejas banjir di Pahang terus mencatatkan penurunan kepada 35,365 orang setakat 12 tengah hari. Jumlah itu berkurangan berbanding 37, 771 orang, pada 12 tengah malam tadi.  Menurut InfoBencana Jabatan Kebajikan Masyarakat, ketika ini 10,473 keluarga masih ditempatkan di 259 Pusat Penempatan Sementara (PPS) yang dibuka di sembilan daerah, iaitu Kuantan, Maran, Raub, Lipis, Pekan, Temerloh, Bentong, Bera dan Jerantut.  Sementara itu, Jabatan Pengairan dan Saliran Malaysia dalam satu kenyataan memaklumkan, air sungai Pahang di 4 kawasan dalam negeri ini berada pada paras bahaya. Kawasan terbabit ialah Jambatan Sungai Bera dan Water Front, Bera; Sungai Kundang, Maran; Lubuk Pasu dan Kuala Krau, Temerloh.  Manakala, paras air sungai Pahang di kawasan Paloh Hinai, Pekan berada pada paras amaran. Penduduk dinasihatkan agar bersiap sedia, waspada dan mematuhi arahan pihak berkuasa untuk tindakan lanjut.


Banjir di seluruh negara telah ragut 37 nyawa, 10 masih hilang

SHAH ALAM, 23 Disember - Seramai 37 mangsa meninggal dunia manakala 10 lagi masih hilang akibat banjir di seluruh negara yang direkodkan setakat pagi ini.  Ketua Polis Negara, Tan Sri Acryl Sani Abdullah Sani berkata, operasi mencari dan menyelamat masih diteruskan dengan bantuan semua agensi yang terlibat termasuk Agensi Pengurusan Bencana Negara (NADMA), Angkatan Tentera Malaysia (ATM), Pasukan Bomba dan Penyelamat Malaysia, dan Angkatan Pertahanan Awam Malaysia (APM). "Seramai 6,015 petugas pelbagai agensi telah digerakkan dalam usaha membantu dan menyelamat di 7 negeri yang terkesan akibat banjir kali ini.  Sebanyak lebih 1,600 bot turut digerakkan bagi tujuan kerja-kerja menyelamat, membantu dan menghantar barangan keperluan," kata beliau dalam sidang media Ops Banjir di Shah Alam, Selangor.


Faedah dinikmati pegawai polis dipanjangkan kepada skim perkhidmatan Pegawai Rendah Polis, Konstabel Orang Asli

KUALA LUMPUR, 23 Disember - Semua faedah yang dinikmati pegawai polis turut diberikan kepada skim perkhidmatan Pegawai Rendah Polis dan Konstabel Orang Asli seperti faedah persaraan, kebajikan pegawai, keluarga dan waris pegawai.

Faedah-faedah tersebut adalah setara dengan pegawai perkhidmatan awam yang lain mengikut kelayakan hakiki mereka. Jelas Timbalan Menteri Dalam Negeri II, Datuk Seri Dr Ismail Mohamed Said, selaras dengan Perkara 5(8)(c) Perlembagaan Malaysia, Polis Diraja Malaysia (PDRM) telah diperuntukkan jawatan khas melalui skim perkhidmatan Pegawai Rendah Polis dan Konstabel Orang Asli.  "Walaupun lantikan pegawai polis melalui skim perkhidmatan Pegawai Rendah Polis dan Konstabel Orang Asli serta skim perkhidmatan Pegawai Rendah Polis dan Konstabel Sokongan mensyaratkan kelulusan akademik yang sama iaitu minimum lulus Penilaian Menengah Rendah (PMR) / Pentaksiran Tingkatan 3 (PT3), namun gaji permulaan bagi lantikan kedua-dua skim adalah berbeza. Bagi lantikan di bawah skim perkhidmatan Pegawai Rendah Polis dan Konstabel Orang Asli, tawaran gaji permulaan Gred YP1 adalah lebih tinggi iaitu sebanyak RM1,334.00. Manakala bagi skim perkhidmatan Pegawai Rendah Polis dan Konstabel Sokongan pula, gaji permulaan Gred YT1 adalah sebanyak RM1,220.00" Datuk Seri Dr Ismail menjawab pertanyaan Senator Datuk Ajis Sitin.Selain itu, elaun dan kemudahan yang diterima melalui skim perkhidmatan Pegawai Rendah Polis dan Konstabel Orang Asli adalah sama dengan Konstabel biasa seperti Imbuhan Tetap Khidmat Awam, Bayaran Insentif Perkhidmatan PDRM  dan Bayaran Insentif PGA.


KPKT peruntuk RM58 juta pemulihan pasca banjir di seluruh negara

HULU LANGAT, 23 Disember - Kementerian Perumahan dan Kerajaan Tempatan (KPKT) memperuntukkan sebanyak RM58 juta bagi usaha pemulihan pasca banjir di seluruh negara.  Menterinya, Datuk Seri Reezal Merican Naina Merican berkata, peruntukan tersebut disalurkan menerusi agensinya iaitu Jabatan Kerajaan Tempatan (JKT), Perbadanan PR1MA Malaysia (PRIMA) dan Perbadanan Pengurusan Sisa Pepejal dan Pembersihan Awam (SWCorp).

Jelasnya, misi pasca banjir tersebut akan menumpukan kepada usaha membaik pulih infrastruktur awam yang terjejas, kerja-kerja pembersihan serta penyaluran barangan keperluan asas dan bakul makanan kepada penduduk.

"jadi komitmen KPKT kita akan teruskan di selangor dan insyaallah akan lihat di tempat-tempat yang pasca banjir memerlukan kehadiran kita, KPKT melalui swcorp, dan anak-anak syarikat yang lain agensi prima kita akan turun membantu seperti mana yang kita lakukan di hulu langat." Kata Datuk Seri Reezal Merican selepas melawat kawasan penduduk terjejas banjir di Hulu Langat, Selangor.

"pihaknya juga turut menggerakkan pasukan Skuad sukarelawan KPKT (MyLiveable Squad) yang terdiri daripada kakitangan kementerian dan agensinya bagi membantu misi pasca banjir KPKT."  Seramai 372 orang sukarelawan terlibat untuk melakukan pembersihan awam dan rumah selain menyantuni penduduk serta menyerahkan bantuan di beberapa kawasan terjejas banjir sekitar Selangor.


PDRM buka sebuah MARTAK di Hulu Langat bagi memudahkan pengurusan bantuan kepada penduduk terjejas banjir

PUTRAJAYA, 22 Disember -  PDRM membuka sebuah Markas Taktikal atau MARTAK di Hulu Langat, Selangor bagi memudahkan pengurusan bantuan kepada penduduk terjejas banjir di daerah itu.

Menteri Dalam Negeri, Datuk Seri Hamzah Zainudin, berkata MARTAK diwujudkan selepas penduduk memaklumkan tiada Pusat Pemindahan Sementara (PPS) dibuka di kawasan itu setakat ini."maklum sahajalah ada setengah kawasan tersebut mereka tidak boleh keluar dan kita nak masuk pun susah maka dengan itu kita perlukan pasukan yang lebih hebat untuk membantu mereka yang duduk di pedalaman, ada yg terpaksa kita pastikan untuk kerja mencari dan menyelamat yg diselaraskan dengan briged batallion semenyeh dan cheras dan juga ipd kajang" kata Datuk Seri Hamzah kepada pemberita, di siniMARTAK berfungsi sebagai pusat operasi di lapangan dengan pegawai pemerintah akan mengkoordinasi dan menyelaras operasi bantuan semua unit.Dalam perkembangan berkaitan, PDRM telah menubuhkan Pasukan Cantas untuk digerakkan ke kawasan banjir bagi membanteras kes kecurian kenderaan yang tersadai, akibat bencana itu.Pasukan Cantas akan menjalankan siasatan berhubung kecurian kenderaan rosak termasuk menggunakan trak tunda.


Segera lapor jika berlaku kerosakan rumah pam elak kejadian banjir "termenung" - JPS

KUANTAN, 22 Disember - Jabatan Pengairan dan Saliran diminta segera melaporkan sekiranya berlaku kerosakan rumah pam bagi memastikan kejadian banjir termenung dapat dielakkan.  Ahli Parlimen Paya Besar, Datuk Mohd Shahar Abdullah berkata, sekiranya laporan awal dapat dimaklumkan, masalah terbabit dapat diangkat untuk pengetahuan pihak kerajaan dan kementerian berkaitan, dalam kadar segera.  “selalunya rumah pum tu ada, tapi disebabkan kita hadapi masalah rumah pam tak dapat beroperasi sepenuhnya disebabkan bekalan elektrik yang tenggelam. itu sebabnya perkara-perkara ini saya akan mintak jps untuk melaporkan segera ke saya untuk saya angkat ke kementerian dan kerajaan supaya dapat lakukan langkah penambah baikan yang sebaik mungkin kerana saya yakin dan percaya mesti ada usaha yang dilakukan segera bagi mengatasi perkara ini berulang pada masa-masa yang akan datang" kata Datuk Mohd Shahar selepas meninjau operasi mengepam air banjir di PAKR Sungai Pandan, di situ Beliau dalam pada itu menzahirkan rasa syukur berikutan banjir di kawasan parlimen Paya Besar telahpun surut, kecuali di Perumahan Awam Kos Rendah (PAKR), Sungai Pandan, Kuantan, yang mengalami ‘banjir termenung’ disebabkan kerosakan rumah pam di kawasan terbabit.  Sementara itu, bagi bantuan pasca banjir, pihaknya telah menggerakkan 200 sukarelawan Parlimen Paya Besar untuk membantu kerja-kerja pembersihan di kawasan yang terjejas banjir dalam parlimen itu, selain menyediakan lori untuk mengangkut barang rosak ke kawasan pengumpulan.  Katanya, bantuan insentif seribu ringgit kepada isi rumah terjejas banjir seperti yang diumumkan kerajaan, sedikit sebanyak diharap meringankan beban penduduk terlibat.


10 stesen paras air sungai utama di Pahang catat paras bahaya

KUALA LUMPUR, 22 Disember - Status aras air semasa di 10 stesen atau penyukat air di Pahang melebihi paras bahaya sehingga 8 malam tadi. Menurut Jabatan Pengairan dan Saliran, 4 lagi stesen berada pada paras amaran."10 sungai diparas bahaya tersebut ialah Sg. Pahang di Paya Gintong Jerantut, dengan bacaan (46.76),Sg. Pahang di Kuala Krau Temerloh(42.42),Sg. Pahang di Temerloh (Lubuk Pasu)Temerloh(34.63), Sg. Pahang di Water Front Bera(30.98 ). Sg. Bera di Jam. Sg. Bera Bera(26.60), Sg. Jengka di Jam. Kg. Awah Maran (29.61), Sg. Kundang di Jam. Sg. Kundang Maran(23.26), Sg. Pahang di Lubuk Paku Maran (20.84), Sg. Pahang di Kuala Sg. Chini Pekan 16.24, Sg. Kuantan di Pasir Kemudi Kuantan(8.73)" berdasarkan kenyatan dikeluarkan malam ini.Sementara itu, banjir di 7 negeri merekodkan seramai 62,370 orang daripada 17,660 keluarga terjejas banjir berada di 396 pusat Permidahan Sementara sehingga 11 malam tadi. Pahang merekodkan jumlah tertinggi iaitu 37,771 penduduk terjejas yang berlindung di 269 PPS.Menurut Info Bencana Jabatan Kebajikan Masyarakat, Ketika ini sebanyak 11,101 buah keluarga itu ditempatkan di 269 PPS.  Sembilan daerah terbabit iaitu, Kuantan, Maran, Raub, Lipis, Pekan, Temerloh, Bentong, Bera dan Jerantut kini masih terkesan akibat banjir.  Sementara itu, Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani memaklumkan, pihaknya merekodkan 10 kematian setakat hari ini berkaitan banjir termasuk; penemuan mayat seorang kanak-kanak lelaki di sebuah kawasan chalet Bobby Eco Camp, Bentong, pagi tadi.  Daripada jumlah itu, seramai sembilan lagi mangsa lemas masih belumditemui dengan terbaharu 3 kes lemas dicatatkan pada hari ini membabitkan; masing-masing satu kes di Temerloh, Raub dan Bentong.  Manakala, Operasi mencari dan menyelamat (SAR) mereka yang hilang akan bersambung pada hari esok.


Mangsa banjir Hulu Langat, Daniel Mazlan terharu dengan kehadiran anak PM, membantu membersihkan lumpur

HULU LANGAT ,22 Disember - Salah seorang penduduk yang terjejas banjir di Kampung Dusun Tua, Hulu Langat, Selangor, Daniel Mazlan, terkejut dan terharu apabila anak sulung Kepada Perdana Menteri, Datin Nina Sabrina Ismail Sabri sanggup meluangkan masa membersihkan lumpur di rumah keluarganya yang terkesan akibat bencana banjir.Katanya, dia tidak menyangka Nina dan suaminya, Datuk Jovian Mandagie sanggup membersihkan kotoran selut yang meliputi keseluruhan kawasan rumah mereka dan di beberapa rumah di sekitar kawasan. Kehadiran Nina dan Jovian yang masing-masing bergelar Datin dan Datuk tanpa sebarang protokol dan kawalan keselamatan menunjukkan sikap rendah diri mereka."Kami sekeluarga terharu apabila Nina dan Jovian sanggup membersihkan rumah kami dan meninjau keadaan rumah kami yang terjejas banjir," katanya.Nina dan Jovian dilihat bersahaja berehat di belakang sebuah trak pikap seusai membersihkan kawasan rumah mangsa banjir.‘’Kehadiran mereka beserta pasukan sukarelawan yang lain di sekitar kawasan kami secara tidak langsung meringankan beban kami yang sangat terkesan dengan bencana ini,’’ akuinya.Bencana Banjir yang terjadi di kawasan Hulu Langat ini adalah antara yang terburuk pernah berlaku.Bencana ini telah memusnahkan sebahagian rumah, perabot serta peralatan elektrik selain kenderaan penduduk yang tidak dapat diselamatkan.


KLK, LPT1 & LPT2 @E8:pembukaan lebuhraya KL karak secara berfasa

KUALA LUMPUR, 22 Disember - Laluan di antara Bentong Timur (KM 66.7) sehingga ke Karak (KM 77.3) telah dibuka semula kepada trafik. Menerusi kenyataan media yang dikeluarkan pembukaan laluan tersebut melibatkan pengoperasian aliran kontra di antara KM 68 -KM 70.3 dan KM 74.8 - KM 77.3 berikutan kerja-kerja pembersihan masih lagi dilaksanakan di lokasi berkenaan.Pengguna dinasihatkan untuk mematuhi papan tanda dan arahan petugas yang berada di lokasi.


Sebanyak 3,519 kes baharu Covid-19 telah direkodkan hari ini- KP Kesihatan

PUTRAJAYA, 22 Disember - Sebanyak 3,519 kes baharu Covid-19 telah direkodkan pada hari ini.

Ketua Pengarah Kesihatan Tan Sri Dr Noor Hisham Abdullah, dalam satu kenyataan, jumlah itu menunjukkan peningkatan sebanyak 379 kes berbandign semalam.  "Daripada jumlah kes yang dikesan hari ini sebanyak 3,082 kes merupakan penularan tempatan dan 58 kes adalah import.  Kes yang dilaporkan hari ini, membabitkan 98 peratus atau 3,076 kes daripada kategori 1 dan 2." menurut kenyataan kementerian Kesihatan Sebanyak 353 kes memerlukan rawatan di Unit Rawatan Rapi (ICU).  189 kes pula memerlukan bantuan pernafasan.  Manakala, dua kluster baharu telah dikenalpasti, menjadikan sehingga kini sebanyak 6,086 kluster telah dilaporkan dan 247 kluster masih lagi aktif.


Op Carilamat diaktifkan, kesan dua nelayan dikhuatiri lemas

BATU PAHAT, 22 Disember - Op Carilamat diaktifkan di Batu Pahat, bagi mengesan dua nelayan yang dikhuatiri lemas selepas terjatuh daripada bot mereka di kedudukan 14.6 batu nautika barat daya Sungai Rengit, lapan pagi tadi.

Timbalan Pengarah Operasi Agensi Penguatkuasaan Maritim Malaysia (MARITIM) Johor, Kepten Maritim Simon Templer Lo Tusa berkata Ketika kejadian, mangsa, Goh Chin Ka 66 tahun dan Yap Kok Hoong, 33 tahun, sedang menarik pukat di bahagian belakang bot. "tali pukat terbabit putus secara tiba-tiba, lalu membelit kaki kedua–dua mangsa, yang kemudiannya terjatuh ke dalam laut.

Mangsa juga dilaporkan tidak memakai jaket keselamatan, selain tidak mahir berenang," katanya dalam sidang media, di sini.Susulan itu, Pos Hadapan Carilamat (PHC) ditubuhkan di Jeti Zon Maritim Batu Pahat bagi mengesan mangsa, yang turut disertai Tentera Laut Diraja Malaysia serta komuniti nelayan.Maklumat juga disalurkan kepada Badan SAR Nasional Indonesia.


Lebih 2.73 juta populasi remaja lengkap vaksinasi

KUALA LUMPUR, 22 Disember- Seramai 2,738,450 individu atau 87 peratus daripada populasi remaja berusia 12 hingga 17 tahun di negara ini telah lengkap menerima suntikan vaksin COVID-19, setakat 11.59 malam tadi.Berdasarkan data Kementerian Kesihatan melalui laman COVIDNOW, seramai 2,835,938 individu atau 90.1 peratus daripada golongan itu menerima sekurang-kurangnya satu dos vaksin.Bagi populasi dewasa pula, sejumlah 97.5 peratus atau 22,823,150 telah melengkapkan vaksinasi mereka, manakala 23,126,700 atau 98.8 peratus menerima sekurang-kurangnya satu dos vaksin COVID-19.Sementara itu, sebanyak 167,323 dos vaksin diberikan semalam melibatkan 3,161 dos pertama, 4,390 dos lengkap dan 159,772 dos penggalak.Jumlah kumulatif pemberian vaksin bagi Program Imunisasi COVID-19 Kebangsaan (PICK) kini meningkat kepada 56,207,871 dos, manakala jumlah kumulatif dos penggalak kini 4,879,326.


Datuk Razarudin dilantik Timbalan Ketua Polis Negara

PUTRAJAYA, 22 Disember - Pengarah Jabatan Siasatan Jenayah Narkotik (JSJN) Bukit Aman, Datuk Razarudin Husain@ Abd Rasid dilantik sebagai Timbalan Ketua Polis Negara berkuatkuasa 26 Disember ini.  Pelantikan beliau bagi menggantikan Datuk Seri Mazlan Lazim yang bersara wajib pada 25 Disember.  Menteri Dalam Negeri, Datuk Seri Hamzah Zainudin berkata, pelantikan itu mendapat perkenan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah.  "Gandingan baru bersama IGP (Ketua Polis Negara) akan memantapkan lagi gerak kerja PDRM dalam memelihara keselamatan dan kententeraman awam." Beliau bercakap dalam sidang media selepas Majlis Penyerahan Watikah Pelantikan Timbalan Ketua Polis Negara di sini.  Pada majlis sama, Datuk Seri Hamzah turut menyampaikan bantuan kepada warga KDN yang terjejas banjir.


Rangkuman banjir petang, jumlah penduduk di PPS meningkat kepada 64,396 orang

KUALA LUMPUR, 22 Disember - Jumlah penduduk terjejas banjir di tujuh negeri yang berada di Pusat Pemindahan Sementara (PPS) meningkat petang ini kepada 64,506 orang daripada 14,911 buah keluarga.

Ini berbanding 56,682 orang daripada 12,654 buah keluarga, pagi tadi,

Kemas kini portal bencana Agensi Pengurusan Bencana Negara (NADMA) setakat 2.00 petang menunjukkan 389 PPS masih aktif melibatkan 27 daerah terjejas.

Ia melibatkan negeri Kelantan, Pahang, Melaka, Negeri Sembilan, Selangor, Perak dan Kuala Lumpur.

Di SELANGOR, seramai 27,916 orang daripada 5,340 keluarga telah dipindahkan ke 138 PPS di daerah Sepang, Sabak Bernam, Petaling, Kuala Selangor, Kuala Langat, Klang, Hulu Langat dan Gombak.

Klang merekod jumlah tertinggi dengan 13,496 orang daripada 1,837 buah keluarga.

Di PAHANG pula 32,984 orang daripada 8,518 buah keluarga masih berlindung di 234 PPS yang dibuka di 10 daerah iaitu Bentong, Bera, Jerantut, Kuala Lipis, Kuantan,Lipis, Maran, Pekan, Raub, Temerloh.

Di KELANTAN, Tiga jajahan terjejas iaitu Tanah Merah, Pasir Mas dan Kuala Krai.

Keseluruhan 15 PPS di buka menempatkan 2,505 orang daripada 789 buah keluarga

Paling ramai di jajahan Pasir Mas iaitu 2,197 daripada 703 buah keluarga diikuti Kuala Krai 258 orang daripada 71 buah keluarga.

Sementara itu di KUALA LUMPUR, 328 penduduk daripada 76 keluarga masih ditempatkan di dua PPS, .

Manakala di MELAKA, jumlah yang dipindahkan adalah seramai 165 orang daripada 41 buah keluarga .

Ia melibatkan dua daerah , iaitu Alor Gajah dan Jasin dengan PPS yang masih aktif sebanyak 3 buah.

Di NEGERI SEMBILAN, seramai 329 orang daripada 89 keluarga masih berada di 5 PPS di daerah Jelebu dan Seremban.

PERAK pula, jumlah dipindahkan seramai 268 orang dari 77 keluarga.

Hanya dua PPS dibuka iaitu Dewan Majlis Perbandaran Teluk Intan dan SM Abdul Talib.


MAIPs salur 200 kotak makanan misi bantuan banjir di Selangor

KANGAR, 22 Disember - Prihatin akan situasi banjir yang melanda sekitar Selangor, Majlis Agama Islam dan Adat Istiadat Melayu Perlis (MAIPs) mengerakkan misi bantuan banjir.  Misi ini membawa 200 kotak makanan, selain barangan keperluan harian iaitu 750 helai kain batik, 750 helai kain pelikat, 240 set telekung dan 115 toto.  Menurut Ketua Pegawai Eksekutif MAIPs, Mohd Nazim Mohd Noor, misi berkenaan diketuai Pengarah Jabatan Kebajikan Masyarakat Negeri, Mohamad Hazam Ismail bersama 15 sukarelawan bertolak dari Perlis tengah hari tadi.  Sukarelawan terlibat terdiri daripada kakitangan unit komuniti Jabatan Kebajikan Masyarakat dan Persatuan Komuniti Sukarelawan Kebajikan Negeri Perlis (PVAC).  "4 buah kenderaan terlibat dalam misi tersebut dan akan menghantar barangan bantuan ke Lembaga Zakat Selangor sebelum diagihkan kepada mereka yang terlibat. Barangan itu hasil sumbangan MAIPs, Kerajaan Negeri Perlis, Bantu-bantu Malaysia, Kedai Kain Mariam, Butik Raifili World dan Pasaraya Al-Naim " kata Mohd Nazim ketika ditemui wartawan, di sini


Tiada PRK Dewan Undangan Negeri (DUN) Kempas

JOHOR BAHRU, 22 Disember - Tiada Pilihan Raya Kecil (PRK) Dewan Undangan Negeri (DUN) Kempas susulan kematian penyandangnya, Datuk Osman Sapian, malam semalam.Perkara itu disahkan Speaker DUN Johor, Suhaizan Kaiat.Kekosongan kerusi tersebut berlaku setelah lebih daripada tiga tahun Pilihan Raya Umum ke-14 ( PRU14) iaitu pada Mei 2018."Selain itu, tiada isu majoriti DUN Johor dan ketiadaan PRK adalah mengikut fasal 23(5) Undang- undang Tubuh Kerajaan Negeri", kata Suhaizan ketika ditemui pemberita, di sini.Allahyarham Datuk Osman dilantik sebagai Menteri Besar Johor ke-16 selepas kemenangan pada PRU ke-14.Beliau adalah menteri besar bagi tempoh 12 Mei 2018 sehingga 8 April 2019.


Jabatan Kesihatan Mini diwujudkan untuk penduduk terjejas banjir terima rawatan

SHAH ALAM, 22 Disember - Sebuah Pusat Operasi Medan diwujudkan di Taman Sri Muda, Selangor bagi merawat penduduk terjejas banjir yang memerlukan rawatan ringan tanpa perlu ke hospital.Pusat Operasi Medan itu adalah yang pertama ditempatkan di kawasan terjejas banjir.Ketua Pengarah Kesihatan, Tan Sri Dr Noor Hisham Abdullah berkata, Jabatan Kesihatan Mini yang mula dibuka sejak Isnin beroperasi 24 jam sehari dan memiliki pakar dan fasiliti lengkap."Hanya kes-kes berat seperti pendarahan dan sakit jantung akan dirujuk ke hospital. Walau bagaimanapun, rawatan awal kita akan berikan. Setakat ini kita sudah ada dua pusat operasi yang sudah beroperasi dan tiga lagi akan dibuka di Lembah Klang yang terjejas akibat banjir". Beliau ditemui selepas melawat PPS Sekolah Jenis Kebangsaan Tamil di Taman Sri Muda di sini.


Proses mengepam air keluar dari kawasan banjir di Taman Sri Muda berjalan lancar

SHAH ALAM, 22 Disember - Proses mengepam air keluar dari kawasan banjir di Taman Sri Muda, Seksyen 25, Shah Alam berjalan lancar.

Ketua Pengarah Agensi Pengurusan Bencana Negara (NADMA), Datuk Dr Aminuddin Hassim berkata, paras air di kawasan tersebut semakin surut walaupun hujan lebat melanda sekitar Shah Alam pada pukul 4.00 pagi tadi.

Jelasnya, proses menyedut air di kawasan tersebut bermula sejak awal pagi semalam.

Terdahulu, Menteri di Jabatan Perdana Menteri (Tugas-Tugas Khas), Datuk Dr Abdul Latif Ahmad memaklumkan, lebih 80% air banjir di Taman Sri Muda, Shah Alam telah disedut keluar dan dilepaskan ke Sungai Klang.


Tiga Senator Wanita,  angkat sumpah sebagai Ahli Dewan Negara

PARLIMEN, 22 Disember - Tiga senator wanita mengangkat sumpah sebagai Ahli Dewan Negara di hadapan Yang Dipertua Dewan Negara, Tan Sri Dr Rais Yatim. Ia melibatkan satu pelantikan semula dan dua pelantikan baharu sehingga 2024. Antara pelantikan baharu ialah Noraini Idris, yang dipilih oleh Dewan Undangan Negeri, DUN Sabah dan Datuk Seri Zurainah Musa, lantikan Yang Dipertuan Agong. Noraini Idris, 52 tahun merupakan Setiausaha Politik kepada Menteri Sains, Teknologi dan Inovasi Sabah, Datuk Yakub Khan.Manakala, Datuk Seri Zurainah Musa merupakan ahli korporat dan ketika ini menjawat jawatan sebagai Pengarah Eksekutif Berjaya Corporation Berhad dan Berjaya Times Square Sdn Bhd. Nuridah Mohd Salleh, 60 tahun pula dilantik semula sebagai Ahli Dewan Negara bagi penggal kedua dan dipilih oleh Dewan Undangan Negeri, DUN Terengganu. Beliau merupakan Ketua Dewan Muslimat PAS.


Dasar 1Murid 1Sukan (1M1S) tingkatkan penyertaan murid dalam sukan di sekolah

PARLIMEN, 22 Disember - Dasar 1Murid 1Sukan (1M1S) merupakan inisiatif kerajaan untuk meningkatkan penyertaan murid dalam sesuatu bidang bermula di peringkat sekolah rendah.  Ia bagi membolehkan bakat dan potensi murid dikenal pasti.  Menjelaskan di Dewan Negara, Timbalan Menteri Pendidikan, Datuk Dr. Mah Hang Soon berkata, murid yang berbakat dan berpotensi akan berpeluang untuk dipilih mengikuti program Sukan Prestasi Tinggi Sekolah di Sekolah Sukan Negeri atau Sekolah Sukan Malaysia bagi meneruskan kecemerlangan mereka dalam bidang sukan. "KPM akan terus berusaha memastikan bakat semula jadi murid dipupuk dan digilap bermula dari sekolah rendah".

Beliau menjawab pertanyaan Senator Jaziri Alkaf Abdillah Suffian.Selain sukan, pihak kementerian juga mempunyai pelbagai program untuk mengenal pasti bakat semula jadi murid bermula di peringkat sekolah rendah dalam bidang kognitif dan seni.


Beberapa laluan Lebuh Raya Kuala Lumpur - Karak masih ditutup

KUALA LUMPUR, 22 Disember - Beberapa laluan di Lebuh Raya Kuala Lumpur -Karak berdekatan Bentong, Karak masih ditutup berikutan banjir masih belum surut.  Syarikat konsesi Lebuhraya Kuala Lumpur-Karak (KLK) dan Lebuhraya Pantai Timur Fasa 1 (LPT 1), ANIH Berhad dalam satu kenyataan memaklumkan; laluan terlibat adalah di KM66.7 - KM79.5 Bentong dan Karak dan KM79.5 - KM 136.9 Karak ke Chenor ; yang masih ditutup di kedua-dua hala.Sementara itu, maklumat laluan alternatif boleh dirujuk ke Talian Bilik Gerakan Bencana JKR di talian 03-26107727 atau melayari portal Ebencana di bencanaalam.jkr.gov.my.


11 pesakit Covid-19  terperangkap banjir di Kelantan berjaya dipindahkan

GUA MUSANG, 22 Disember - Di Kelantan, 11 pesakit Covid-19 yang terperangkap banjir berjaya dipindahkan pasukan bomba.Operasi melibatkan enam pesakit di Gua Musang dan lima di Rantau Panjang.Menurut Pengarah Bomba Kelantan; Zainal Madasin, kesemua mereka menjalani kuarantin di rumah. Aset lori pasukan digerakkan bagi membawa mereka keluar sebelum diserahkan kepada petugas Kementerian Kesihatan.Operasi pemindahan dijalankan mengikut prosedur operasi standard ditetapkan.


Kerajaan Negeri Kedah sedia hulurkan bantuan kepada Negeri Selangor

ALOR SETAR, 22 Disember - Semua agensi Kerajaan Negeri Kedah bersedia menghulurkan bantuan kepada Negeri Selangor yang terjejas teruk dalam bencana banjir. Kenyataan Menteri Besar, Dato’ Seri Muhammad Sanusi Md Nor menyebut, 150 hingga 200 anggota Sukarelawan Khidmat Malaysia Negeri Kedah akan dikerah ke beberapa lokasi yang ditetapkan Pejabat Setiausaha Kerajaan Negeri Selangor, Sabtu ini.  Pasukan sukarelawan itu turut disertai kakitangan Pihak Berkuasa Tempatan, Jabatan Kerja Raya, Jabatan Pengairan dan Saliran, serta Lembaga Zakat Negeri Kedah.


Korban banjir cecah 27 orang: 20 di Selangor dan tujuh di Pahang

SHAH ALAM, 22 Disember - Banjir besar yang melanda negara sejak Sabtu lepas sehingga kini telah mengorbankan 27 nyawa.Ia merupakan angka yang dianggap paling tinggi sejak banjir besar berlaku pada 2014.20 korban dicatat di Selangor manakala tujuh lagi di Pahang.Ketua Polis Selangor, Datuk Arjunaidi Mohamed berkata, sehingga petang Selasa sebanyak 20 individu dikenal pasti menjadi korban banjir di negeri itu.Korban banjir di Pahang pula melibatkan dua di Kuantan, manakala lima lagi di Bentong.Kejadian di Bentong melibatkan fenomena kepala air di dua kawasan iaitu di kawasan sebuah pusat peranginan dengan satu mayat ditemui, dua masih hilang. Manakala di Telemong , sehingga petang semalam, empat mayat telah ditemui manakala seorang masih hilang.Pada tahun 2014, banjir besar yang melanda lima negeri iaitu Kelantan, Pahang, Terengganu, Perak dan Johor mengorbankan 21 nyawa manakala 10 orang dilapor hilang.


Paras air mula menunjukkan peningkatan di beberapa laluan di sekitar Shah Alam yang melibatkan kawasan Taman Tun Dr. Ismail (TTDI) Jaya dan Stadium Seksyen 13

SHAH ALAM, 22 Disember - Hujan lebat berterusan sejak lewat malam tadi di sekitar Lembah Klang, menimbulkan keresahan penduduk terutama di Shah Alam yang terjejas teruk dalam banjir baru-baru ini. Di Shah Alam, Majlis Bandaraya Shah Alam (MBSA) dalam satu kenyataan hari ini memaklumkan, paras air mula menunjukkan peningkatan di beberapa laluan.Ia termasuk kawasan Taman Tun Dr. Ismail (TTDI) Jaya dan Stadium Seksyen 13.Keadaan ini berlaku kerana hujan lebat berterusan sejak lewat malam tadi sehingga sekitar pukul 6.00 pagi di daerah tersebut.Di Lebuh Raya Utara-Selatan Hubungan Tengah (Elite) menghala ke Plaza Tol Shah Alam, aliran trafik mula perlahan pada sebelah pagi disebabkan laluan kanan dinaiki air . Ia susulan banjir kilat yang berlaku menyebabkan satu lorong masuk ditutup sementara.


Ribut petir, hujan lebat dan angin kencang dijangka berlaku sehingga pukul 11.00 pagi ini

PUTRAJAYA, 22 Disember - Ribut petir berserta hujan lebat dan angin kencang dijangka berlaku di beberapa daerah di Selangor, Johor dan Sarawak sehingga pukul 11.00 pagi ini.Menurut kenyataan Jabatan Meteorologi Malaysia (Met Malaysia), daerah yang terlibat di Selangor adalah di Kuala Selangor, Klang, Gombak, Petaling dan Kuala Langat.Manakala di Johor, adalah Pontian, Kulai dan Johor Bahru.Di Sarawak pula melibatkan daerah Limbang.Amaran dikeluarkan berikutan terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.


Bekas MB Johor, Datuk Osman Sapian meninggal dunia

JOHOR BAHRU, 22 Disember- Bekas Menteri Besar Johor, Datuk Osman Sapian meninggal dunia di rumah anaknya di Damansara, Kuala Lumpur, pada jam 11.45 malam tadi.

Perkara itu disahkan oleh abangnya, Datuk Aziz Sapian.

Pada 13 Oktober lalu, Datuk Osman dikejarkan ke Hospital Pakar Kumpulan Perubatan Johor (KPJ) Johor kerana serangan strok ringan.

Allahyarham kemudiannya dipindahkan ke Hospital Pengajar Universiti Putra Malaysia (HPUPM) Selangor selepas tahap kesihatannya merosot.

Jenazah allahyarham dijangka dikebumikan di Tanah Perkuburan Islam Taman Impian Emas, Johor Bahru, Johor selepas Zohor hari ini.

Datuk Osman dilantik sebagai Menteri Besar Johor ke-16 selepas Pilihan Raya Umum pada 2018.

Beliau menjadi Menteri Besar bagi tempoh 12 Mei 2018 sehingga 8 April 2019.